Журналист Солижон Абдураҳмонов 2008 йилда қамоққа ташланган эди.\nБу ҳақда Озодликка “Эзгулик” жамияти раҳбари Васила Иноятова маълум қилди.\nУнинг айтишича, “Эзгулик” вакиллари шу йилнинг 9 январь куни Солижон Абдураҳмонов, Дилмурод Саййид, Аъзам Турғунов, Исроилжон Холдоров, Бобомурод Раззоқов ва Мурод Жўраев каби сиёсий маҳбус саналган фуқаролик жамияти фаоллари билан учрашишга изн сўраб, Ўзбекистон Ички ишлар вазирлиги қошидаги Жазони ижро этиш бош бошқармасига мурожаат қилишган. Орадан икки ҳафта ўтгач, эзгуликчилар ўз хатларига ижобий жавоб олишган. Шундан сўнг Васила Иноятова ва Абдураҳмон Ташанов Қаршига йўл олишган.\n2009 йили қамалган Дилмурод Саййид.\n- Дилмурод Саййид билан биринчи кўришдик. Дилмурод Саййиднинг ранглари, ўзини тутиши, руҳи бизни анча қувонтирди, чунки биз уни унақа ҳолатда кўришни кутмаган эдик. Ўзимизнинг сафдошимиз, яқин одамимиз, қолаверса, адиб, шоир, ҳассос инсоннинг қамоқхонада ўтириши кўришганимизда кўз ёшларимизга сабаб бўлди. Жуда ҳам хурсанд бўлди Дилмурод. Албатта, бугунги кунда мана шундай аҳволда ўтириши уни қийнаётганидан, мана шундай жазога муносиб эмаслигидан куюниб гапирди, - дейди “Эзгулик” жамияти раҳбари.\n“Аввалроқ Дилмурод Саййид қамоқхонадан: “Мабодо шу жойларда қазоим етса, мени хотиним ва қизимнинг қабри ёнига қўйинглар” мазмунида хат чиқарганди. У ҳали ҳам шунақа тушкун кайфиятдами?” деб сўраймиз Васила Иноятовадан.\nБунга жавобан “Эзгулик” раҳбари ҳозир журналист ва ҳуқуқ фаоли Дилмурод Саййиднинг аҳвол руҳияси анча яхши эканини айтди.\n- “Мен ҳақиқатан ҳам тушкунликда эдим. Оиламдан айрилганимдан кейин дунёда бир ўзим қолдим ва ҳеч кимга керак эмас эканман, деган хаёлда шунақа гапларни ёзган эдим. Лекин ҳозир бу гапларимни қайтиб оламан. Менинг дўстларим бор экан, халқаро ташкилотлар, элчихоналар, бутун дунё менинг озодликка чиқишимни сўраб турганда, энди ўлим ҳақида умуман ўйламайман”, деди. Айниқса Лондонда китоби нашр қилинганини эшитиб, Дилмурод Саййид жуда-жуда қувонди, - дейди Васила Иноятова.\n“Эзгулик” раҳбари шундан сўнг 64/61-колонияда жазо ўтаётган журналист Солижон Абдураҳмонов билан учрашганларини айтади.\n- Хонага олиб кирилганда бизни кўриб, бу одам кўз ёшларини тўхтатолмади. Бу одам ҳам ташқи дунёдан бутун умидини узиб қўйган кишини эслатди менга. Кўзларидан ёшлари оқиб... - энди бу қувонч ёшлари. Ўзим эсласам, ҳозир ўзим титрай бошлайман. Ҳақиқатан ҳам бу одамнинг ошқозонларида касали бор экан бошлиқнинг айтиши бўйича. Ёшлари ҳам 60 дан ошгани учун у киши жисмоний меҳнатга жалб қилинмас эканлар. У кишини диета ошхонасига киритиб қўйишибди. “Қамоқхонада қанақа диета бўлиши мумкин?” деб бироз кулишдик ҳам. Қўлимизда америкалик 12 сенатор имзолаган [ва Ўзбекистон президентидан] Аъзам Турғунов, Солижон Абдураҳмонов ва Дилмурод Саййидларнинг озод қилинишини талаб қилган инглиз тилидаги хати ва унинг таржимаси бор эди. Биз бу хатни кўрсатдик, жуда хурсанд бўлишди. Бу хатдан уларга нусха бердик қўлларига. Солижон Абдураҳмонов бу хатни кўриб: “Наҳотки Америкада шу 12 сенаторнинг биздан бошқа қиладиган иши йўқ? Бизнинг ҳаётимиз уларни шунчалик ташвишга солдими, биз учун президентга шунақа хат қилиндими?” деб таажжубга тушди, - дейди Васила Иноятова.\n“Аслида бизга Дилмурод Саййид ва Солижон Абдураҳмонов билангина учрашиш учун рухсат берилганди, аммо биз маъмуриятдан Солижон ака ўтирган қамоқхонадаги Аъзам Турғунов билан учрашишга изн сўрадик” деган “Эзгулик” жамияти раҳбари эртаси куни у киши билан ҳам учрашиш учун рухсат олишга муваффақ бўлишганини айтади.\nАъзам Турғунов билан ҳам учрашув жуда самимий ўтганини қайд этган Васила Иноятова улар ўзаро қадрдонлардек дардлашганларини қўшимча қилади.\n- Энди, қарангки, Ўзбекистонда очиқда юрганимизда кўрмаганмиз, пайқамаганмиз, ҳаттоки борлигимизни ҳис қилмаганмиз. Энди у ерда ўтиришимиз яқин қадрдон, жигарлардек... Мен ўзим жигаримни кўргандек бўлдим. Қилаётган ишларимиздан Абдураҳмон иккаламиз жуда бир қувониб, фахрланиб кетдик, - дейди “Эзгулик” жамияти раҳбари.\nВасила Иноятова уччала сиёсий маҳбус ҳам уларнинг олдиларига янги кийимларда чиққанини, ҳатто Солижон Абдураҳмонов “Сизлар учун мени келинлардек ясатиб қўйишибди-да” дея ҳазил қилганини гап орасида қистириб ўтди.\nУнинг айтишича, Қаршидаги колонияларда сақланаётган бу кишилар шу кунда ўзлари нисбатан қийноқ қўлланилмаётганини эътироф этганлар, айни пайтда Солижон Абдураҳмонов ўзи аввал ўтирган колонияларда турли таъқиб-тазйиқларга учраганини айтиб берган.\n“Эзгулик” раҳбари ўзбек расмийлари томонидан ўзларига сиёсий маҳбуслар билан учрашишга изн берилганини америкалик 12 сенаторнинг Ўзбекистон президентига йўллаган мактуби билан боғлайди.\nЭслатиб ўтамиз, ўтган йил ёзида АҚШнинг 12 сенатори Ислом Каримовга хат йўллаб, касбий фаолиятлари туфайли ўзбек қамоқхоналарида қолаётган икки журналист ва бир ҳуқуқ фаолини “дарҳол ва ҳеч бир шартсиз” озод қилишга чақирганди. Каримовга йўлланган мактубда АҚШ конгресси вакиллари журналистлар Солижон Абдураҳмонов ва Дилмурод Сайидов ҳамда ҳуқуқ фаоли Аъзам Турғунов тақдиридан хавотир билдирганлар.\n52 ёшли журналист Дилмурод Саййид 2009 йилда порахўрлик ва таъмагирликда айбланиб, 12,5 йилга қамалган.\nҲозир пайғамбар ёшида бўлган Солижон Абдураҳмонов 2008 йил июн ойида йирик миқдорда гиёҳванд моддалар сақлаганлик ва тарқатганликда айбланиб, 10 йилга озодликдан маҳрум қилинган.\nҲуқуқ фаоли Аъзам Турғунов эса 2008 йили нукуслик бир фуқародан 20 миллион сўм пора талаб қилганликда гумон қилиниб, ҳибсга олинган ва 10 йилга кесилган.\nВасила Иноятовага кўра, Қаршида учрашган сиёсий маҳбуслар унга ўзларининг амнистияга тушишдан умид қилмаётганларини, жилла қурса, ўзларига яна муддат қўшиб берилмаслигидан умидвор бўлаётганларини айтганлар. Шунга қарамай, “Эзгулик” жамияти раҳбари бу одамларнинг тез орада озодликка чиқиб қолишидан умид узмаслик лозимлигини қайд этади.


09:00 / 30.06.2016 | shomuslim | 2244\nАссалому алайкум! Ҳозирда бошқа юртда мусофирчиликдамиз. Турмуш қурганимизга 4 йил бўлди. Фарзанд бўлиши кeчикса, эри “сан ҳаракат қимисан, парвойинга кeмиди” деса. Ҳомила бўган вақти (тушиш ҳавфи бўсаям) “олдингилар ишлаб туққан, ишга борасан” деса. Қандай йўл тутса бўлади? Илтимос маслаҳат бeринг.\nВа алайкум ассалом! Эр аёлни ташқарида ишлашга мажбур қилиши нотўғридир. Агар аёл эрнинг топганига қаноат қилаётган бўлса, уни ишлашга мажбурламаслик керак. Аллоҳ таоло “Нисо” сураси 34-оятида марҳамат қилади: «Аллоҳ баъзиларини баъзиларидан устун қилгани ва молларидан сарфлаганлари учун эркаклар аёлларга раҳбардирлар». Демак, оила раҳбарлиги бобида Аллоҳ эркакни аёлдан афзал қилиб яратибди. Дарҳақиқат, эркак киши ўзининг жисмоний тузилиши, ички ва ташқи қиёфаси, асабий, руҳий, нафсоний ва бошқа жиҳатларидан оила раҳбари бўлишга мос қилиб яратилган. Бунинг устига, оила қуриш ва уни тутиб туриш, бу йўлдаги барча сарф-харажатлар ҳам эркак киши зиммасида. У катта меҳнат эвазига топилган молу мулкининг беҳуда кетмаслиги лозимлигини ўйлайди, оилани мустаҳкам ҳолда тутиб туришнинг чора-тадбирларини кўришга мажбур бўлади. Аллоҳ таоло ҳеч бир ишни беҳикмат қилмайди. Жумладан, эркак киши оила раҳбари бўлган ва у ўз раҳбарлигини шариатда кўрсатилгандек адо этган оилалар бахт-саодатга соҳиб бўлмоқда. Бу кўрсатмага юрмаган оилалар эса бахтсизликка учрамоқда, шундай оилалардан ташкил топган жамиятлар ҳам бахтсизликка дучор бўлмоқда. Бу ерда гапни чўзиб ўтиришнинг ҳожати бўлмаса керак. Аммо мусулмон жамиятларда ҳам баъзан бу умумий қоида бузилганини кўрамиз. Эркак раҳбар бўлган оилада ҳам ноқулайликлар юзага келиб туради. Агар шундай бўлаётган бўлса, одамларнинг, хусусан, ўзини мусулмон ҳисоблаётганларнинг айби биландир. Афсуски, кўплар ояти каримада кўзда тутилган раҳбарликни қаҳр, жабр ва зулм ўтказишнинг имкони деб тушунадилар. Аслида бу раҳбарлик масъулиятдир. Масъулият бўлганда ҳам, улкан масъулиятдир. Ушбу масъулиятга биноан, эркак киши оиланинг, жумладан, аёлнинг ҳомийлигини, боқувчилигини, муҳофазасини адо этмоғи лозим.(“Тафсири Ҳилол” китобидан). Валлоҳу аълам!\n10 йил беникоҳ яшаш\nАёлимдан мингдан минг норозиман\nЭри ғойиб бўлган аёлнинг никохи\nАёлларни ясан тусан қилиши


Излагич А-Г | билим чашмасидан отилган фаввора\nИнсон учун ҳар-бир ишда қулайлик шароити маъқул келиши сабаб, унга яраша шартлар барпо қилинади. Айниқса бу ҳол билим олиб, уни ўзлаштиришда ниҳоятда қўл келиши табиийдир. Биз “Излагич” деб номлаган бу қўлланмада керакли, зарур сўзлар алфавитли луғат шаклида ёзилиб, ўша сўзларнинг таърифи берилган.\nЎз номига мувофиқ тарзда излаш зарур бўлган баъзи атамалар тавсифи келганлиги боис бу қўлланмага – “Излагич” дея ном берган бўлдик. “Излагич” қўлланмасида жўғрофий, тарихий, тилга ва исломга хос бўлган сўзлар, ҳамда инсон исмлари, машҳур кишиларнинг тафсилотлари берилган.\nНиятимиз, ўз излаган сўзларимизнинг озгинасини бўлса ҳам топа олсак ва унинг маъноларини имконимиз борича тушина олсак, мақсадга мувофиқ бўлар эди. Ишимизга Аллоҳнинг ўзи мададкор бўлсин!\n2016-09-15 1949 Ko'rilgan\nАбдуллоҳ ибн Муборак – ҳозирги Туркманистонда жойлашган Мари шаҳрининг эски номи бўлган Марвда милодий 736-йили (118-хижрийда) таваллуд топган йирик мухаддис олим. У киши зуҳд қилиш борасида ҳам машҳур бўлганлар. Унинг биринчи устози Робиъ ибн Анас ал-Хуросоний бўлган. 758-йили (141-хижрийда) Абдуллоҳ ибн Муборак илм талабида сафарга отланганлар. У киши илмни Ҳишом ибн Урва, Абу Ханифа, Суфёни Саврий, Лайс ибн Саъд, Молик ибн Анас, Суфён ибн Уяйна ва бошқа бир қанча уламолардан олган.\n2016-09-15 2078 Ko'rilgan\n2016-09-15 1858 Ko'rilgan\n2016-09-01 1770 Ko'rilgan\n2016-09-01 1638 Ko'rilgan\nАбдуллоҳ ибн Амр – сахоба. Мисрга волий бўлган Амр ибн Ос розияллоҳу анҳунинг ўғли бўлган. Қурайш қабиласига мансуб бўлганлар. Хадисларни кўп ривоят қилиш бўйича Абу Ҳурайра розияллоҳу анҳудан сўнг иккинчи ўринда туради. У кишидан афзал томони эса ёзишни билган бўлганларидир. Пайғамбар алайҳиссаломнинг ҳаётлигидаёқ у кишининг айтган хадисларини ёзиб борар эдилар. Рўза тутишга жуда паҳлавон кимсалардан эдилар. Имоми Бухорийнинг ривоятларида келтирилишича; умри бўйи рўза тутиб, кечалари тоат билан машғул бўлиш режаси пайғамбарга ошкор бўлгач, Абдуллоҳ ибн Амрга Довуд алайҳиссаломнинг рўзаларини мақтаганлар. Шунда Абдуллоҳ “Бундан кўпроғига ҳам қодирман, ё Росулуллоҳ”, деганларида, пайғамбар алайҳиссалом: “Бундан афзали йўқдир”, дея жавоб қайтарганлар. Абдуллоҳ ибн Амр розияллоҳу анҳу хижрий 63-йили вафот этганлар.\n2016-08-26 1904 Ko'rilgan\nАбдуллоҳ ибн Абдулазиз – Саудия Арабистонининг подшоҳларидан бири. 1924-йили таваллуд топган. Акаси Фаҳд ибн Абдулазиздан кейин 2005-йили август ойида подшоҳликка ўтирган. 2015-йили, январда оламдан ўтган. Ўрнига укаси Салмон ибн Абдулазиз подшоҳликка ўтирган.\n2016-08-26 2094 Ko'rilgan\nАбдуллоҳ ибн Аббос – сахоба. Ҳижратдан уч йил аввал таваллуд топган. Пайғамбар алайҳиссаломнинг амакиси Аббоснинг ўғли бўлган. “Хибрул-умма” (умматнинг сиёҳи) ва унинг “Фақеҳи”, ҳамда “Тафсир имоми” деб номланганлар. Набий соллоллоҳу алайҳи васаллам унга дуо қилиб: “Аллоҳим уни динда фақеҳ қилгин ва таъвил илмини бергин”, - деганлар. Абдуллоҳ пайғамбардан 1660 та хадис ривоят қилганлар. Замондоши бўлган сахоба ибн Умар розияллоҳу анҳу у ҳақида: “ Ибн Аббос – одамлар ичида Мухаммадга нозил бўлган нарсада энг илмлироқ кимсадир”, - деганлар. Мужоҳид: “Ибн Аббос Қуръонни тафсир қилаётган пайтида унга тикилиб, унинг юзидаги нурни кўрдим” – дея айтган эдилар. Тобеъин олим Товус айтганлар: “Мен Мухаммад асхобларидан етмишта шайхни учратиб, мана шу йигитга тўхталганман. Яъни – Абдуллоҳ ибн Аббосни, у сабабли мен (илмда) беҳожат бўлдим”.\n2016-08-26 1999 Ko'rilgan\nАбдуллоҳ – “Абд” – қул сўзининг Аллоҳ калимасига қўшиш орқали вужудга келган исм. Яъни, “Аллоҳнинг қули, бандаси” деган маънони англатади. Бу исм ўғил болаларга нисбатан ишлатилади. Бу исм билан кўп сахобалар номланганлар. Масалан; Абдуллоҳ ибн Аббос, Абдуллоҳ ибн Жаҳш, Абдуллоҳ ибн Масъуд, Абдуллоҳ ибн Умар, Абдуллоҳ ибн Умму Мактум, Абдуллоҳ ибн Равоҳа розияллоҳу анҳумлар. Абдуллоҳ ибн Умар розияллоҳу анҳу ривоят қилган хадисда: “Исмларингизнинг Аллоҳга суюклироғи – Абдуллоҳ ва Абдуррохмандир”, деган эканлар. (Муслим ривояти) Яна Абу Ваҳбул Жушамий ривоят этган хадисда Набий соллоллоҳу алайҳи васаллам айтган: “Анбиёларнинг исмлари ила имс қўйинглар, исмларнинг Аллоҳга суюклироғи – Абдуллоҳ ва Абдуррохмандир!” (Абу Довуд ривояти)\n2016-08-23 1850 Ko'rilgan\nАббосийлар – ислом тарихида Уммавийлар сулоласидан кейин милодий 750-йилдан ҳокимият тепасига келган сулола. Бу сулола пайғамбар алайҳиссаломнинг амакисининг авлодларига мансуб бўлиб, пойтахтни Дамашқ шаҳридан Бағдодга кўчирганлар. Бу сулола милодий 1258-йили мўғуллар босқини ва аббосий халифалик етакчиси бўлиб турган Мустаъсим мўғул хони Хулогу томонидан қатл этдирилиши билан якун топган.\n2016-08-23 1709 Ko'rilgan\nАбадий – араб калимасидан олинган сўзлар жумласидан биридир. Сўнгги йўқ, чексиз, мангу маъноларини англатади. Қуръоний истилоҳда охиратдаги ҳаёт абадий эканлигининг хабари айтилган. Жаҳаннамга тушган бахтиқаролар ҳам, жаннатга тушган саодатмандлар ҳам абадий ҳаёт кечиришга ўтадилар. Бу ҳаёти-дунё эса абадий эмасдир, балки у фоний-ўткинчидир. Қуръоннинг “Аъло” сурасида: “Балки сизлар ҳаёти-дунёни устун кўрарсизлар. Ҳолбуки охират яхшироқ ва боқийроқдир”, дейилган.


Бўри. Ҳерманн Ҳессе\nЙўлда бораётганлар қиём пайти бир-бирларидан ажралдилар. Учтаси шарқ тарафга – Швейцариянинг Юра тоғлари томон, қолганлари эса жанубга қараб кетди. Учала бўри келишган, кучли бироқ ниҳоятда озиб-тўзиб кетган эди. Оқимтир қоринлари камардек тортилган, қовурғалари аянчли тарзда туртиб чиққан, ҳалқумлари қуруқшаб, қўзлари маъюс ва тушкин боқарди.\nСовуқ сал ташлади. Ғарб томондан осмон ғуборли эди – бу қор ёғишидан дарак эди. Ҳолдан тойган, тинка-мадори қуриган бўри ниҳоят бир амаллаб тепаликка чиқиб олди. У энди Моnt Crosin деган жой яқинида, ўзи аранг қочиб чиқиб келган қишлоқ узра чўзилган қия, қалин қор билан қопланган кенг майдонда турарди. Очликни сезмас, бироқ жароҳати симиллаб оғриб, қаттиқ азоб бераётганди. Осилиб қолган бўғзидан аста, билинар-билинмас нидо келди, юраги оғир ура бошлади, муқаррар ўлим зилдек босиб келаётгандек туюлди. Шунда бехосдан шохлари тарвақайлаб ўсган ёлғиз арчага кўзи тушди; арча тагига бориб, ғира-шира тун қаърига маъюс тикилиб қолди. Орадан ярим соат вақт ўтди. Кутилмаганда қор устида ғалати ва майин, хира қизил нур пайдо бўлди. Бўри инграб, жойидан қўзғалди, ёруғлик томон интилди. Бу жануби-шарқ томондан катта ва қип-қизил бўлиб чиққан, тунги осмон узра тобора кўтарилиб келаётган Ой нури эди. Анча вақтдан бери у бу қадар қизариб, тўлишмаганди. Аста-секин жон таслим қилаётган жонивор хира, туссиз Ой гардишига маъюсланиб боқаркан, заиф хириллаган овозда увиллаб қўйди, овоз сассиз тун қаърига сингиб кетди.\nҲадемай қўлларида фонус кўтарган одамлар етиб келди. Қалин пальто кийган деҳқонлар, бошларига мўйна телпак, оёқларига иссиқ пайпоқли этик кийган овчилар, йигит-яланглар қорни бир-бир босиб, яқинлашиб келишарди. Ҳамма шодон қийқириб юборди. Ҳаром қотаётган бўрига кўзлари тўйиб, унга икки марта ўқ узишди, иккала ўқ ҳам нишонга тегмади. Кейин келиб кўришсаки, ўзи жон талвасасида ётибди. Улар таёқ ва сўйилларини ўйнатиб, бўрига ёпирилишди. Бўри буни ортиқ сезмади ҳам.


Томорқа бўйича қарашларимизни ўзгартириш вақти етди | АгроОлам.Uz\nДомой Деҳқончилик Томорқа бўйича қарашларимизни ўзгартириш вақти етди\nЯқинда Президентимиз Шавкат Мирзиёев раислигида қишлоқ хўжалигини жадал ривожлантириш ва ислоҳотларни чуқурлаштириш бўйича ишлар натижадорлигига бағишланган видеоселектор тарзида ўтказилган йиғилишда ҳам шу жиҳатларга алоҳида эътибор қаратилиб, Ўзбекистон фермер, деҳқон хўжаликлари ва томорқа ер эгалари кенгашининг аҳоли ва деҳқон хўжаликларига тегишли унумдор томорқа ерларидан фойдаланишни ташкил этиш бўйича ишлари мутлақо талабга жавоб бермаётганлиги таъкидланди.\nРостдан, бир ўйлаб кўрайлик, биз токайгача уйимиз билан кўча ўртасидаги деворни тешиб, сўнгра дарча ўрнатиб, қўни-қўшнимизга “Кока-кола”ю сақич сотамиз? Қачонгача шу дарчадан бошимизни чиқариб, писта ёки хўрозқанд оларманнинг қадамини пойлаймиз? Ахир, ҳовлимизда ўн сотихлаб еримиз бор-ку! Кун бўйи бир дарчадан мўралаб, писта, сақич сотиб ўтиргандан кўра шу ерни “ишлатсак” маъқул эмасми? Меҳр берилса, бир бўлаккина ердан ҳам барака топиш мумкинлиги барчамизга аён-ку! Тан олиш керак, унинг ўрнига кўпчилигимиз турли баҳоналар топиб, иш йўқ, дея ўтираверамиз. Томорқамиз эса, бўм-бўш тураверарди…\n– Чўп суқсанг, кўкарадиган еримиз бор, меҳнатсевар халқимиз бор. Лекин томорқа ерларидан – шундай катта резервдан фойдаланмаяпмиз. Шунинг учун бугундан бошлаб “Томорқага экин экиш” ойлигини эълон қилиб, ҳар бир томорқага экин экишни ташкил этиш керак. Агар ҳозир экмасак, кейин кеч бўлади, – деди Президентимиз.\nКўриниб турибдики, томорқачилар учун яна-да кенгроқ имкониятлар яратилмоқда. Энди улардан унумли фойдаланган ҳолда иш тутишимиз, томорқага бўлган муносабатни тубдан ўзгартиришимиз керакки, бу бугуннинг талабидир. Айниқса, ёғин-сочин деҳқончиликка, хусусан, кенг майдонли далалардаги экин-тикинда унча қулай бўлмаётган ушбу йилда томорқанинг аҳамияти янада сезилди.\nҲар гал томорқа ҳақида гап кетганида, бир ҳамқишлоғимиз эсга тушаверади. Унинг ҳовлисида каттагина томорқаси бор. Кўриб ҳавасингиз келади. Ҳамма нарса батартиб. Ҳар қаричидан унумли фойдаланади. Тангадай жойни ҳам бўш қолдирмайди. Мева-чевадан тортиб, тарвуз-қовунгача етиштиради.\nУнинг икки ўғли бўлиб, улар ҳам жуда меҳнатсевар, отасининг қаватида туриб, томорқа ишларига қарашади.\n– Болани ўз вақтида меҳнатга ўргатиш керак, – дейди у киши. – Жисмоний меҳнат болани ҳар жиҳатдан чиниқтиради. Ҳаётни севишга, олдинга интилишга ундайди. Қолаверса, бекорчидан худо безор, деган гап бор. Кўп ёмон иллатлар бекорчиликдан келиб чиқади. Фарзандларимнинг билим олишидан тортиб, атрофидаги тенгқурларигача кузатаман.\nҲамқишлоғимизнинг боғида узумнинг оқ ва қора кишмиш, чилги, туятиш, тойфи, ҳусайни сингари навлари парваришланиб, узумлар кўриниши жиҳатидан ҳам, мазалилик бобида ҳам ҳар қандай кишининг эътиборини тортади. Тоғ-тошлар оралаб келаётган тип-тиниқ булоқ сувидан баҳра олган, эътибор ва меҳрдан яшнаётган боғ саховатини аямайди. Мўл-кўл ҳосил беради. Айниқса, қора кишмиш ҳосилидан келаётган даромад салмоғи анча юқори бўлиб, оила бюджетининг мустаҳкамланишига хизмат қиляпти. Қишлоқдошимиз қора кишмишни узумлигича сотмайди. То шира бойлаб, тўла пишиб етилгунча кутади. Шундан сўнг узиб, соя жойда қуритади. Бу сояки майизнинг мазаси оғзингизда қолади. Майиздан оиласи учун етадиганини қолдиради. Асосий қисмини уйда, майизфурушларга кўтарасига пуллайди. Худди шунингдек, ёнғоқ, ўрик, олма сингари қатор мевали дарахтлардан ҳам мўл ҳосил етиштиради. Эътиборли жиҳати, томорқасидаги ҳеч бир нарса бекор кетмайди. Кўп жойларда кўрганимиз – мевалар тагига тушиб, оёқости бўлиб ётмайди. Териб олиниб, туршак, олмақоқи, тутмайиз қилинади. Қишга анчагина ёнғоқ ҳам ғамланади. Бундан ташқари, турли сабзавоту полиз маҳсулотларигача томорқасидан чиқади. Эҳтиёждан ортганини бозорга чиқаради.\nХуллас, ҳамқишлоғимизга ҳавас қилса, арзийди. Томорқасининг орқасидан рўзғори обод, кўнгли хотиржам, тани соғлом. Ҳалол меҳнат, пешона тери эвазига топилган ризқ баракали ва тотли бўлишини унинг мисолида яққол кўришингиз мумкин.


Нурсултонда Сурия бўйича музокараларнинг навбатдаги босиқичи бошланди\n05 июл 2020, Тошкент вақти: 12:22\nҚозоғистонда Сурия бўйича музокараларнинг 13 босқичи икки кун давом этади.\nҚозоғистон пойтахти Нурсултонда 1 август куни Сурия бўйича музокараларнинг навбатдаги босқичи бошланди.\nТуркия, Эрон ва Россия вакиллари икки кун мобайнида Сурияда барқарорликни тиклаш масаласини муҳокама қилади. Мазкур музокаралар БМТ шафелигида уюштирилган Сурияга оид анжуман билан паралел равишда ўтказилмоқда.\nҚозоғистон Ташқи ишлар вазирлигининг билдиришича, музокараларда Суриянинг Идлиб вилоятидаги вазият ҳамда Сурия янги конституциясини ишлаб чиқувчи қўмитани шакллантириш масалалари кўриб чиқилади.\nРоссия, Эрон ва Туркия Суриядаги урушда турли қарама-қарши томонларни қўллаб-қувватлаб келмоқда. Аммо бу уч давлат Суриядаги вазиятни сиёсий йўл билан мувофиқлаштириш истагида эканини айтиб келадилар.\nСурияда 2011 йилда бошланган фуқаролик уруши оқибатида 370 минг одам ҳалок бўлди, миллионлаб одамлар қочқинга айланди.


Бухоро амирлиги Қушбeгиси архивининг шаклланиш тарихи — Shosh.uz | Nafaqat Toshkent haqida…\nБош саҳифа » Биласизми? » Бухоро амирлиги Қушбeгиси архивининг шаклланиш тарихи\nБухоро амирлиги тарихини ёритишда бугунги кунда сақланаётган Қушбеги архиви материаллари тарихчилар учун муҳим тарихий материаллардир. Бухоро амирлиги қушбеги архивининг ҳозирги ҳолатигача бўлган шаклланиш жараёнлари ҳам узоқ даврни босиб ўтган бўлиб, буни қуйидаги жиҳатларда кўриб ўтамиз.\nВилоятлардан амирнинг Аркига ҳафталик маълумотлар чопарлар орқали етказиб турилган. Бундай ҳужжатлар асосан бир хил шаклда тузилган. Юқоридаги ўнг бурчагига «Ҳазрат Ҳаққ субҳонаҳу ва таъоло», чап бурчагида «Ҳува-л-фаёз» ёзувлари бўлиб, (яъни, Ҳазрат Ҳаққ (Аллоҳ) пок ва олийдир (ва) у файз улашувчидир), ўртада «жаноб зилли илоҳий, олий ҳазратам, мавлоям салламаҳуллоҳу таъоло» (яъни Аллоҳнинг (ердаги) сояси бўлмиш жаноб (Амир) олий ҳазратим, Хожам, Аллоҳ у (киши)ни саломат қилсин) мурожаатли ёзувлар билан хитоб қилиниб, вилоятларда тинчлик, осойишталик эканлиги, фуқаролар амирнинг дуосида бўлиб туришгани ҳақида хабар берилади. Ҳокимларнинг садоқат изҳор қилувчи «тасаддуқ шавам» (йўлингизда сиз учун тасаддуқ бўлай) хитоблари ва дуолари билан мактублар тугатилади.\nТурли вилоятлардан келган мактубларнинг бир хил шакл мазмундалиги ўша пайтда амирлик девонхоналари учун махсус котиблар ўқитилганлигидан далолат беради. Кўпинча котибларнинг дастхатлари ҳам бир хил, бир-бирига ўхшаб кетади. Ана шу чопарлар орқали Аркка қушбегининг қўлига келтирилган ҳар хил ҳужжатлар қайд қилиш дафтарига қайд қилингач, девонхона сандиқларига тахлаб қўйилар эди. Ана шу зайлда Бухоро амирлигида архив ишлари шакллана бошлаган.\nБухоро амирлигидаги архив ўз фаолиятини 1865 йил, яъни Амир Музаффар давридан бошлаган.Яна шуни тахмин қилиш мумкин-ки, архивнинг вужудга келишида рус маъмуриятининг таъсири ҳам бўлган. Бухоро Халқ Совет Республикасининг нозири олим ва тарихчи Мусожон Саиджоновнинг ёзишича, Бухоро амирлигининг архиви икки қисмга бўлинган эди:\nБиринчи бўлим Бухоро амирлигининг шахсий девонхона архиви; Иккинчи бўлим, Бухоро Қўшбегисининг девонхонаси архиви.\nШуни айтиб ўтиш керакки, Бухоро амирлиги девонхона архиви бевосита амир қўл остида бўлган. Масалан, Амир Музаффар Бухорода ўзининг қароргоҳида архивни ўз ёнида сақларди. Унинг ўгъли Саййид Абул Аҳад Бухоро амирлиги девонхона архивини ўзи билан биргаликда Карманадаги қароргоҳига олиб келди. 1910-1920 йилда Амир Олимхон уни Бухорога келтирди. Девонхона парвоначи қўл остида эди. Бахтга қарши Бухоро амирлигининг девонхона архиви ҳозирги кунга қадар сақланиб қолмаган. Шундай тахминлар борки, 1920 йилдаги Бухоро инқилоби даврида бу архив совет аскарлари томонидан ишгъол қилинган эди ва бу архив турк фронтига кўчириб ўтказилган.\nЎзбекистон Миллий црхивида 5 мингга яқин Бухоро амирлиги девонхона ҳужжатлари сақланади, лекин уларнинг ҳаммаси Бухоро Қушбегиси номига ёзилганлиги сабабли «Бухоро амирлиги Қушбегисининг канцелярияси»архивида сақланади. Бундан ташқари, фондда Бухоро амири ва Афғонистон шоҳи ўртасидаги ёзишма ҳужжатлари ҳам сақланади.\nҚушбеги Бухоро амирлигида катта имтиёзларга эга эди, бутун девонхона орқали давлат бошқарувига тегишли сиёсий, маданий,иқтисодий доирадаги ҳужжатлар ўтарди. Мирзо Насруллоҳ қушбегигача архив тартибга кетирилмаган бўлиб, ер остида махсус сандиқларда сақланарди.\nЯнги тайинланган Усмонбек Қушбеги саводсиз киши бўлганлиги сабабли, архивнинг тарихий аҳамиятига унча эътибор бермаган.\n1920 йил сентябр ойида Бухорода Совет ҳокимияти ўрнатилгандан сўнг, Куйбишев бошчилигида Амир ва Қушбегининг архивини топиш ва уни сақлаш юзасидан Бухоро Ревкоми томонидан буйруқ чиқарилган эди. ЧК ва милиция ходимлари томонидан Аркнинг ер ости хоналарида ҳужжатлар сақланган сандиқлар топилган. Айрим ҳужжатлар девонхонанинг полида ва токчаларидан топилган. Тахминан улар ҳам амалдорлар томонидан қувғин пайтида ташлаб кетилган.\nБарча ҳужжатлар ҳеч қандай тартибсиз ва ёзувсиз қутиларга солинган ва собиқ Совет Халқ Нозирлиги омборларига жўнатилган, у ерда ташқи ишлар вазирлиги омборларига жойлаштирилган. Ҳужжатлар у ерда ЎзССР ташкил топгунга қадар сақланган.\nБухоро ҳукумати таклифига биноан, Бухоро тарихини ёзиш учуи 1920-1921 йиллар Бухорога тарихчи олимлардан В.В.Бартолд, А.А.Семенов, Пўлат Солиев, Фитрат ва бошқалар келишган. Улар фақатгина ўзларига керакли бўлган ҳужжатларни ўрганиб чиқишган.\nЧегараланиш даврида Бухорода М.Сайиджонов раҳбарлигида комиссия тузилади. У 1924 йили ҳамма тўпланган ҳужжатларни қайта ишланмаган асл ҳолида Бухоронинг марказий кутубхонасига топширади. Акт бўйича 69 ўрам, 52 дафтар ва 50 китоб мавжуд эди.1931 йилга келиб архив тасодифан Аркда, беркитилган бинода топилган.\nУнга қадар Бухоро ҳукумати музейи ходимлари бу ҳақидаги хабарни эшитиб, архивнинг тенг ярмини йўқ қилиб юборишади, қолганларини эса турли жойлардан қидиришга тўғри келди.\nАлбатта, кўп нарсалар йўқолиб бўлган эди. Архивни топган шахслардан бири Мирзо Насруллоҳ ўз даврининг фидоий кишиларидан эди ва унинг ислоҳотлари амир Олимхонга маъқул бўлмаган, шу сабаб Колесов воқеасидан сўнг уни 1918 йили қатл эттиради.\nЎзбекистон Республикаси Миллий давлат архивидаги «Бухоро Амирлиги Қушбегиси архиви» сарлавҳаси билан И-126 фондда сақланаётган ҳужжатларнинг тавсифи.\nБугунги кунга келиб, Ўзбекистон Миллий архивининг «Бухоро амирлиги қушбеги бошкармаси» И-126 фондида Бухоро амирлиги девонхонаси архивига тегишли 5000га яқин ҳужжат сақланиб, уларнинг ҳаммаси қушбеги номига юборилганлиги учун қушбеги архиви ҳужжатлари таркибига киритилган.\nЎзбекистон Миллий архивидаги «Бухоро Амири Қушбегиси архиви» сарлавҳаси билан И-126 фондда сақланаётган ҳужжатларни умумий тўққизта катта гуруҳга бўлиб ўрганиш мумкин. Ҳар бир бўлим, ўз навбатида, яна майда бўлимларга бўлинади. Қайд рақамларига берилган сўзбошиси фондда сақланаётган ҳужжат нусхалари ҳақида маълумот беради:\n1. Маъмурий ҳужжатлар: Амирларнинг мансабларга тайинлаш тўгрисидаги ёрликлари ёки аксинча, мансабдан бўшатиш ҳақидаги фармонлари ёхуд мансабдор шахсларнинг лавозимларини ошириш, садоқат билан хизмат килиб, бошқалардан ажралиб турадиган шахсларни мукофотлаш ҳақидаги муборакномалар, Бухоро амирлигининг маъмурий-ҳудудий бўлинишига оид ҳужжатлар, фуқароларнинг ижтимоий аҳволи ҳамда ҳаётий муаммолари юзасидан ёзган шикоят аризалари ва давлат томонидан қилинган қурилишлар, табиий офатлар, зилзилаларни зарарларини бартараф этиш, амирлик ҳудудидаги транспорт масалаларини ҳал этиш юзасидан берилган фармонлар, ҳар хил мавзудаги васиқалар ҳам туркумга киради. Шу билан биргаликда амирликдаги барча иш юритиш қоғозлари рақамланиб, қайд қилиш дафтарларига ёзиб, рўйхатдан ўтказиб борилган. Ана шу дафтарлар ҳам биринчи туркум — маъмурий ҳужжатлар туркумига киради.\n2. Сиёсий мавзудаги ҳужжатлар амирликнинг ички ва ташқи сиёсатидаги аниқ хабарлар, воқеалар ва ҳодисаларга гувоҳлик беради. Асосан, ички сиёсат, ундаги бурилиш нуқталари ҳақидаги маълумотларга эга ҳужжатларни амирликнинг 1917 йилгача бўлган умумий сиёсий аҳволига доир ва ундан кейинги сиёсий ҳолати тўгрисидаги маълумот берувчи ҳужжатларга тақсимлаш мумкин.\nСиёсий мавзудаги ҳужжатлар туркумининг иккинчи кисми 1917 йилдан кейинги, яъни амирликнинг охирги йилларига доир воқеаларни ўз ичига олувчи ҳар хил хатлар, васиқалар, муборакномалар ташкил килади.\nБиз бунда амирликнинг ташки сиёсати ҳақидаги маълуматларни ҳам кўплаб учратамиз. Маълумки, буларнинг кўпчилиги асосан Россия билан ўзаро олиб борилган ёзишмалардир.Бу ёзишмалар Туркистон генерал-губернаторлиги, Бухородаги Россия императорлигининг сиёсий агентлиги каби ташкилотлар билан олиб борилган. Уларда савдо-сотиқ, транспорт масалалари, темир йўллар куриш каби масалаларда ўзаро маслаҳатли алокалар ҳақида гап боради.\nБундай ҳужжатларни Ўзбекистон Миллий архиви «Туркистон генерал губернаторлигининг канцелярияси» деган сарлавҳа остидаги И-1 фондидаги ҳужжатлар орасида ҳам кўплаб учратиш мумкин. Масалан, амирликнинг охирги йилларида ташқи таҳдидлар олдинги йилларга нисбатан анча кучайган. Бунга Бухородаги ички нотинчликлар ҳам таъсир кўрсатган. Бу йилларда чегара вилоятлари ҳокимлари қўшни мамлакатларда кузатиш олиб бориш ўз кишиларини савдогар ёки элчи суратида юбориб, улардан маълумот олиб, бу маълумотларни тез-тез қушбегига ёзиб, жўнатиб турганлар.\nМамлакатнинг ички вазияти ҳам охирги пайтларда анча нотинчлашган. Араб, турк, инглиз, нимис ва бошқа миллатга мансуб шахсларнинг амирлик ҳудудида жосуслик билан шуғулланиб юрганликлари архив ҳужжатларида қайд қилинган.\n3. Иқтисодиёт масалаларига доир ҳужжатлар. Қўшбеги архивининг каттагина кисмини ташкил этади. Иқтисодиётга тегишли барча ҳужжатлар, жумладан, солиқлар, закот, бошка тушумлар, ижарага бериш, ижарага олиш, давлат хазинасининг аҳволи, давлат харажатлари, вақфлар, савдо масалалари, савдо алоқалари, бозорлардаги нарх-наво, солиқлардан баъзи бир кишиларни озод қилиниши ёки уларга айрим имтиёзлар бериш, кирим-чиқим дафтарлари, заҳиралар, сарой харажатлари ҳақидаги ҳужжатлар ушбу туркумнинг асосий моҳиятини белгилайди. Шу билан бирга, табиий бойликлар, иссиқлик энергияси захиралари, қишлоқ хўжалиги ҳамда сув хўжалиги, сувдан унумли фойдаланиш масалаларини акс эттирувчи қогъозлар ҳам ана шу бўлимдан жой олган. Бундан ташқари, почта алоқалари, темир йўл харажатлари ва улардан келадиган даромадлар, божхона фаолиятига доир ҳужжатлар ҳам иқтисодиёт масалаларига доир туркумга киради.\nИқтисодий ҳужжатлар туркуми Қушбеги архивининг энг катта қисмидир. Чунки ушбу гуруҳ ҳужжатлари амирликнинг сиёсий, иктисодий, ижтимоий, маиший ва бошқа тармоқларини ҳам ўз ичига қамраб олган. Амирликнинг иқтисодий жиҳатдан нечогъли кучли бўлганлигини қуйидаги ҳужжатдан ҳам билиб олиш мумкин. Бу ҳужжат амирга хазиначи томондан хазинага келиб тушган тилла-кумуш ёмбилар, тайёрланган тангалар миқдори кўрсатилиб, ҳисобот берилган аризадир.\n4. Ташқи алоқалар ҳақидаги ҳужжатлар бўлиб, Бухоро амирлигининг қўшни чегарадош давлат раҳбарларига ёзган дўстона мактублари ёки аксинча, бошқа давлат раҳбарларидан ёхуд амалдорларидан амир ва қушбеги номига келган мактублар, давлатлараро тузилган шартномалар, халқаро актлар, амирликнинг мусулмон ҳамда номусулмон давлатлар билан қилган ўзаро дипломатия ҳужжатлари ва бошқалардан иборат. Амирликда паспорт тизимини жорий қилиш, фуқароларни эмиграстия қилиш, чет эл фуқароларини ижтимоий ва ҳуқуқий ҳимоя қилиш, ҳарбий асирларга доир ҳужжатлар ҳам ана шу тўртинчи туркумга киради. Шу билан бирга, давлатлараро чегара масалалари, элчихоналарга тегишли ҳужжатлар, мамлакатларнинг илмий ва маданий алоқалари, ахборот алмашинувини йўлга қўйиш, Россия ҳамда бошқа мамлакатларнинг ҳар хил муассаса ҳамда ташкилотларни амирликда фаолияи олиб боришини акс эттирувчи ҳужжатлар мавжуд.\nБулардан ташқари, Россия урушларига муносабат, рус пулларининг амирлик ҳудудига кириб келиши, буларнинг оқибатида Бухоро амирлиги ҳудудидаги савдо ва иқтисоднинг касодга учраши хамда шу сабаблардан юзага келган зиддиятлар ҳақида ҳикоя қилувчи ҳужжатлар ҳам анашу ташқи алоқалар хақидага ҳужжатларга киради. Туркия консули, Эрон шахзодаси, Афғонистон қироли, Россия императорлари билан бўлган ўзаро ёзишмалар фонднинг илмий қийматини янада оширади.\n5. Ҳарбий ишлар ҳужжатлари амирлик армияси сарбозларининг ҳолати, уларнинг ҳарбий унвонлари ва тузилмаси ҳақида хабар беради. Бухоро гарнизони, умуман, амир қўшинидаги сарбозларни кийинтириш уларни транспорт-улов билан таъминлаш, сарбозларнинг ўқ-дори, қурол-ярогълари, казармаларининг холати ҳақидаги ҳужжатлар бу туркумнинг асосини ташкил килади. Шу билан бир қаторда, фуқароларни ўз розилиги билан ҳарбий хизматга олиш, заҳирага бўшатиш, хизматдан бўйин товлаган ёки хизматни ташлаб қочган сарбозлар ҳақидаги ҳужжатлар ҳам учраб туради. Аскарларнинг ўз командирлари устидан Қушбегига ёзган шикоятлари, аризалари ҳамда ўз хизматларидан рози эканликларини билдирувчи мактублари, қоровул, патрул хизматлари фаолиятига доир ҳужжатлар ҳарбий ишлар ҳужжатларига киради.\nҲужжатлар амирликдаги ҳарбий ҳолат, сарбозлар ҳаёти ҳақида ҳикоя қилади. Амирларнинг рагъбатлантиришлари, артиллерия ҳисобланган тўпчилар қисмининг амирга ёзган ариза-ҳисоботлари, офистерларнинг (ҳарбий амалдорларнинг) Қушбегига казармаларнинг санитарик аҳволи ҳақидаги ариза (ҳисобот) лари, сарбозларнинг соғлиғи ҳақидаги ариза(ҳисоботлари), ўз командирлари устидан ёзган шикоятлари бизга кичик маълумотларни беради.\n6. Суд материаллари амирликнинг қозихоналарда юритилган ҳуқуқий соҳадаги ишлар ҳақида маълумот беради. Расмий қозилик ҳуқуқини берувчи маншуралар, фуқаролик ишлари, улардан тушган ариза ва шикоятлар, даъво хатлари, иқрор хатлари, туғилганлик ҳақидаги гувоҳномалар, никоҳ хатлари,талоқ хатлари, меросни бўлиш ҳақидаги ҳужжатлар ушбу бўлимдан ўрин олган.Булардан ташқари, оддийроқ жиноятга нисбатан шахсан амирнинг ўзи ҳал қилувчи кўрсатмаларни бериб, муваффақиятли тугатилган ишларга муборакномалар жўнатиб, қозиларни табриклаб, рағбатлантириб турган. Асосан, жиноий ишларнинг кўрилиши ҳақидаги ҳисоботлар Қушбеги номига жўнатилиб турилган.\n7. Маданий-маиший ҳолат ҳақидаги ҳужжатлар туркумига амалдорларнинг амирга қилган тортиқлари ёки аксинча, бирор байрам, хурсандчилик муносабати билан амирнинг амалдорларга қилган совгъалари расмийлаштириб қўйган ҳужжатларни киритиш мумкин. Сарой аъёнларининг тўй-ҳашамлари ва байрамларидаги воқеаларни ўзида акс эттирувчи номалар амирликдаги маданий-маиший ҳолат ҳақида маълумотлар беради. Амирлар совға олсаларда, лекин Амир Олимхон кейинги йилларда(ҳужжатда сана кўрсатилмаган) фуқаролардан тортиқ олишни таъқиқлаб, қози Муҳаммад Шариф Садир ва Муҳаммад Махдий раисларга “Бундан буён тортиқлар қабул қилиш қатъиян тақиқланганлиги тўгрисида”ги муҳокамаси эътиборли ҳужжатлардан биридир.\n8. Соғлиқни сақлаш ишлари бўйича амирлик вилоят ва шаҳарларида олиб борилган ишлар тўғрисида маълумот берувчи ҳужжатлар жуда озчиликни ташкил этади. Шундай бўлсада, дастлаб ташкил қилинган касалхоналлар, уларни жиҳозлаш, таъмирлаш масалалари, ўша пайтдаги айрим касалликлар, уларга қарши кўрилган чоралар ҳақидаги маълумотлар ушбу туркум ҳужжатлари орасида жой олган. Вабо, ўлат эпидемияларининг пайдо бўлиши, уларга қарши оммавий кураш қилинганлиги ҳақидаги ҳужжатлар ҳам архивда сақланади.Бундан ташқари,чорва моллари касаллиги эпидемиясига қарши кўрилган чоралар ўзида акс эттирувчи ҳужжатлар ҳам учрайди. Мисол тариқасида, лойиҳаалардаги амалдорларнинг Қушбеги номига жўнатган мактубларида чорва касаллиги тарқалганлиги, аҳоли ўртасида эса сил касаллиги пайдо бўлганлиги ташвиши билдирилган маълумотларни келтириш мумкин.\n9. Диний ҳужжатлар жумласига диний байрамларни ўтказиш, Рамазон ойида хатми Қуръонларни ташкил қилиш тўгрисидаги фармойишлар киради. Амирлик шаҳар ва вилоятлардаги асосий масжид-мадрасалар рўйхати ҳамда улардаги имом-хатиб, бош мударрис ёки мутавваллийларнинг рўйхатлари ҳам диний ҳужжатлар бўлимидан жой олган. Диний мансабларга (муфти, қози, имом, мударрислик ва ҳоказоларга) тайинлаш учун қозикалон томонидан Амир номига ёзилган аризаларда шу мансабларга лойиқ кишиларнинг исмлари кўрсатилиб, таклиф киритилган.\nБулардан ташқари, мадрасаларда таҳсил олаётган талабаларнинг ҳаёти ҳамда дарслардаги асосий предметлар ҳақида маълумот берувчи ҳужжатлар, айниқса, аҳамиятлидир. Талабаларни ҳужралар билан таъминлаш, уларни рагъбатлантириш, иқтисодий муаммоларини ҳал қилиб бериш, мударрисларнинг ойлик маошларини бериш, ўқув йилининг бошланганлиги ёки тугаганлиги ҳақида ясовулбошининг амирга берган рапортлари ва бошқа масалаларни ўзида акс эттирувчи ҳужжатлардаги маълумотлар қизиқарли манбалардандир. Мазҳаблараро келишмовчиликлар акс этган сунний-шиа зиддиятлари, уларнинг сабаблари, оқибатлари тўгрисида ҳам талайгина маълумотлар олиш мумкин. Зикрларини махфий ҳолда айтувчи нақшбандия тариқатига мансуб сўфийлар билан ошкора зикр айтувчи яссавия тарикати сулуклари ўртасидаги тушунмовчиликларни изоҳлаб, илмий асослаб, тушунтириб берилган фатвономалар ҳам ушбу бўлимда сақланади.\nХулоса қилиб айтганда Бухоро амирлиги қушбеги архиви Бухоро ҳақида маълумот берувчи муҳим ҳужжатлар жамланмасидан иборат. Унда иқтисодий, ижтимоий ва сиёсий ҳаёт билан боғлиқ масалаларни ёритишда фойдаланиш мақсадга мувофиқ.\nАҳмадов Аҳмаджон Асрор ўғли\nБухДУ “жаҳон тарихи” кафедраси магистранти\nРасулов Амонжон Улуғбек ўғли\nБухоро вилояти архив иши ҳудудий бошқармаси АКТ етакчи мутахассиси\n«Ўзархив» агентлиги Ахборот хизмати томонидан таҳрирланган\nTags архив Бухоро Бухоро амирлиги Узархив\nPrevious Туркистондаги биринчи мусулмон банки\nNext Тошкент қозилари\nPost Views: 122 1926 йил 26 февраль – 5 март кунлари Озарбайжон ССР пойтахти Боку …


Марғилонда савдогарга тан жароҳати етказган шахсга суд ҳукми эълон қилинди\n2019 йил 22 август куни тахминан соат 13:00ларда 20 ёшли С.Я. Фарғона вилояти Марғилон шаҳрида жойлашган савдо дўконларидан бирида телефон сотувчи фуқаро 21 ёшли А.И.ни уятли сўзлар билан ҳақорат қилганлиги сабабли ўзаро келиб чиққан жанжал оқибатида, ўткир тиғли жисм билан А.И.га нисбатан оғир тан жароҳати етказиб, ҳодиса содир бўлган жойдан яширинган.\nИИВ ҳузуридаги Тергов департаменти хабарига кўра, мазкур ҳолат юзасидан Марғилон шаҳар ИИБ ҳузуридаги тергов бўлими томонидан С.Я.га нисбатан Жиноят кодексининг 104-моддаси 1-қисми (қасддан баданга оғир шикаст етказиш) билан жиноят иши қўзғатилган.\nДастлабки тергов жараёнида унга ЖКнинг 104-моддаси 2-қисми “е” банди билан айблов эълон қилиниб, “қамоққа олиш” тарзидаги эҳтиёт чораси қўлланилган. Дастлабки тергов якунига кўра, жиноят иши айблов хулосаси билан суд муҳокамасига юборилган.\nЖиноят ишлари бўйича Марғилон шаҳар суди томонидан фуқаро С.Я. ушбу жиноятни содир этганликда айбдор деб топилиб, 4 йил муддатга озодликни чеклаш жазоси тайинланган.


Сўнгги йилларда пойтахт аҳолиси нафақат ишга бориш ва қайтиш вақтида, балки куннинг бошқа пайтларида ҳам тирбандлик, жамоат транспортининг сифатсиз хизмати, беҳуда вақт сарфи каби бир қатор муаммоларга дуч келмоқда. Қуйида соҳага оид замонавий тадқиқотлар асосида шаҳар транспорт тизими билан боғлиқ муаммоларни бартараф қилишга қаратилган бир неча ечимлар келтирилмоқда.\nТранспорт тизими – замонавий дунё ҳаракатланиш тизимининг ажралмас қисмидир. Бу тизимнинг энг асосий элементи – инсонлардир. Мавжуд шароитда инсонсиз транспортни тасаввур қилиб бўлмагани каби йўловчиларни ҳисобга олмай туриб, транспорт тизимини режалаштириш ҳам мумкин эмас.\nТан олиш керак, бугун нафақат Тошкент шаҳри, балки республикамизнинг деярли барча вилоятларидаги транспорт тизимининг аҳволи қониқарли эмас.\nАйниқса, шахсий автомобиллар сони ва аҳоли сони тобора ортиб бораётгани боис транспорт масаласи Тошкент шаҳрининг энг оғриқли муаммоларидан бирига айланиб улгурди. Сўнгги 10 йилда пойтахтда автомобиллар сони икки баравардан зиёдроққа ошгани, боз устига, жамоат транспорти йўналиш тармоқлари ўтган асрнинг 80-йилларида тузилгани, аммо шу вақтга қадар мукаммал тарзда қайта кўриб чиқилмагани, оқибатда шаҳар жамоат транспорти тизимида жиддий муаммолар йиғилиб қолгани мавжуд вазиятни тобора мураккаблаштирмоқда.\nБу эса масала юзасидан жиддий бош қотириш лозимлигини тақозо этмоқда. Хўш, нима қилмоқ керак?\nВелосипед йўлаклари ва пиёдалар учун қулайликлар яратиш\nЭкологик тоза транспорт турларидан бири, шубҳасиз, велосипедлардир. Аммо аксар хорижий мамлакатларда велосипеддан фойдаланиш амалиёти ва бунинг учун зарурий шарт-шароитларни яратиш анча йиллар аввал бошланган бўлса-да, мамлакатимизда бу борадаги ишларга асосан сўнгги йилларда эътибор қаратила бошлади. Аммо бу эътибор ҳали етарли эмас. Чунки истироҳат боғлари, айрим анҳор ва канал соҳиллари, баъзи ҳудудлардаги йўлаклар (айримлари шунчаки хўжакўрсинга қилинганини сезиш қийин эмас)ни истисно қилганда, пойтахтнинг қолган аксар ҳудудларида бундай йўллар ва майдонларни учратиш қийин.\nТаъкидлаш жоизки, велосипед йўлаклари тармоғини бутун шаҳар бўйлаб кенгайтириш трафик юкини камайтириш нуқтайи назаридан ҳам муҳим аҳамиятга эга.\nПиёдалар хавфсизлигини таъминлаш мақсадида жорий этилиши керак бўлган тизимлардан бири – пиёда тугмалари тизимидир. Бу тизим, одатда, чорраҳаларда, пиёдалар ўтиш жойларининг чорраҳасиз кириш ва чиқиш жойларида доимий ёки куннинг маълум вақтларида пиёдаларнинг хавфсиз ўтишини таъминлаш мақсадида ўрнатилади. Албатта, чорраҳаларнинг сигнализация тизимини транспорт зичлиги ва ундан фойдаланиш нисбатига кўра жорий этиш керак.\nМуқобил йўлларни кўпайтириш\nТирбандликларнинг энг асосий сабабларидан бири муқобил йўллар мавжуд эмаслигидир. Автомобиллар шаҳарнинг энг гавжум нуқталарига муқобил маршрутлар орқали кела олиши ва ҳудудни яна алтернатив йўналишларда тарк эта олиши лозим. Бу – транспорт муҳандислиги томонидан тавсия қилинадиган ечимлардан бири.\nҚолаверса, фалокат ва уруш пайтларида шаҳар аҳолиси тўпланадиган фавқулодда вазиятлар ҳудуди ва бу ҳудудларга олиб борувчи муқобил йўллар шаҳарнинг бош режасида ҳисобга олиниши керак.\nЙўлларни кенгайтириш ва эстакадалар қуриш\nТор ва кейинчалик торайган йўллар, шунингдек, чорраҳалар энг юқори даражадаги тирбандлик кузатилувчи жойлардир. Айниқса, маълум бир нуқтадан кейин қаторларининг сони камайиб, торайиб борувчи йўлларда тирбандлик юзага келиши муқаррар. Шунинг учун йўл режаларини тузишда мана шундай тор оғизли йўллардан иложи борича қочишга уринилгани маъқул.\nАсосий йўлларимизнинг автомобил зичлигини кўтара оладиган даражада кенг эмаслиги ҳам яна бир муаммодир. Бундай тор йўлларда кўрилиши лозим бўлган муҳим эҳтиёт чораларидан бири – транспорт воситалари йўл четига қўйиб кетилишининг олдини олиш ва буни назорат қилишдир.\nЧорраҳаларимизнинг турли йўналишлардан келадиган автомобиллар оқимига жавоб бера олмаслиги ҳам жиддий ноқулайлик туғдиради. Шу боис, чорраҳаларга ерости йўллари ёки эстакада (транспорт воситалари ва пиёдалар учун мўлжалланган йўллар ер сиртидан маълум баландликда ўтказиладиган иншоот; кўприк – таҳр.) қуриш орқали турли маршрутлардаги автомобил йўллари кесишишининг олдини олиш мумкин.\nАвтомобиллар турар жойларини кўпайтириш. Park and Ride тизимини рағбатлантириш\nКатта шаҳарларда, хусусан, пойтахтда автотранспортлар сони кўпайиши автомобил тўхташ жойларининг ортиши билан параллел эмас. Табиийки, «стоянка»ларнинг етарли эмаслиги йўлларда ноқонуний тўхтаб туриш ҳолатлари кўпайишига олиб келади. Бу ҳолат ўз навбатида, транспорт билан боғлиқ муаммолар янада мураккаблашишига сабаб бўлади.\nАксар мамлакатларда, масалан, Англияда, шунингдек, Туркиянинг Истанбул шаҳрида Park and Ride тизими орқали бу муаммога ечим топишга ва бу билан одамларни жамоат транспортига йўналтиришга алоҳида эътибор қаратилади. Park and Ride тизимига кўра, шаҳар марказига машинада борадиган инсонлар автомобилларини жамоат транспорти станцияларида жойлашган бепул ёки чегирмали автотураргоҳларда қолдириб, йўлнинг қолган қисмини жамоат транспортида давом эттиришади. Албатта, бу тизимдан фойдаланиш орқали йўллардаги тирбандликни камайтириш мумкин.\nҚолаверса, кўп қаватли ёки ерости автотураргоҳлар иншо этиш, шунингдек, янги турар жойларда автотураргоҳлар қурилишини мажбурий ҳолга келтириш мавжуд эҳтиёжларни қондириш билан бир қаторда келгусида автотранспортлар сонининг кўпайишига жавоб берувчи инфратузилма яратилиши учун асос бўлади.\nЖамоат транспортини ривожлантириш\nБу – энг оғриқли нуқталаримиздан бири. Бу борада пойтахтдаги умумий манзаранинг нақадар аянчли эканини сўнгги пайтларда ижтимоий тармоқларда тарқалаётган видео ва суратлардан ҳам пайқаш қийин эмас.\nЙўллар тирбандлигидаги асосий «улуш»ни шахсий транспорт воситалари ташкил қилади. Бунинг олдини олиш йўлларидан бири – жамоат транспорти сонини кўпайтириш ва жамоат транспортидан фойдаланиш фоизини орттиришдир.\nБу жараёнда, албатта, аҳолининг менталитети, ўзига хослиги каби баъзи омиллар ҳисобга олиниши лозим. Масалан, ижтимоий одатлар ўрганилган бир тадқиқотда жамоат транспортини афзал кўриш сабаблари орасида қуйидаги параметрлар олдинги планга чиқиши айтилади:\nавтобус йўналишида нарх;\nмикроавтобус йўналишида чиқиш ва тушиш нуқтаси орасидаги яқинлик;\nтемир йўл транспортида тезлик ва нарх;\nтаксида тезлик ва қулайлик.\nЖамоат транспорти билан боғлиқ муаммоларни камайтиришда қуйидагиларни амалга ошириш муҳим ўрин тутади:\nжамоат транспорти сонини кўпайтириш;\nжамоат транспорти воситаларини энг гавжум соатлар – ишга бориш ва ишдан қайтиш вақтида кўпайтириш;\nтемир йўл транспорти, хусусан, метро линияларини жамоат транспорти етарли бўлмаган ҳудудларга қадар узайтириш;\nшаҳарнинг ички автобус йўналишларини, уларнинг қатнов оралиқларини ва масофаларини аҳолининг зичлик даражаси ва эҳтиёжига кўра қайтадан режалаштириб чиқиш.\nШаҳар ичида турли марказларни ташкил этиш\nЯгона марказли шаҳарларда аҳолининг катта қисми иш, уй, жамоат ишлари, транспорт алмашинуви каби бир қатор сабаблар туфайли марказ томон оқади. Бундай вазиятда шаҳар маркази одамлар ва транспорт воситаларининг жиддий босими остида қолади. Шаҳарнинг бош режаси тузилаётганда ушбу босимни камайтириш мақсадида бошқа ҳудудларда ҳам барча турдаги қулайликларга эга, давлат муассасалари, янги бинолар, олий ўқув юртлари ва шу кабиларни ўзида жамлаган кичик марказларни яратиш ва шу орқали шаҳар марказидаги тирбандликни камайтириб, шаҳарни кўп марказли ҳудудга айлантириш мумкин.\nЙўлларни янги уй-жойларга мувофиқ тартибга солиш\nАйниқса, кейинги йилларда кўп қаватли, ўз ижтимоий объектларига эга бўлган ҳашаматли уй-жойлар қурилиши натижасида пойтахтимизнинг қиёфа-тузилиши тубдан ўзгариб бормоқда.\nАйтиш лозимки, бу уй-жой лойиҳалари катта зичликни ҳисобга олмаган ҳолда режалаштирилган, келажак тугул бугуноқ тирбандликдан тобора бўғилиб бораётган йўлларимизга жиддий автомобил юкланишини туғдиради. Шу боис шаҳар инфратузилмаси ердан режали фойдаланишни мувофиқлаштирган тарзда ишлаб чиқилиши керак. Агар шаҳарни режалаштиришда узоқ истиқболни ўйлаган ҳолда янги йўллар қурилишига, талабга жавоб бермайдиган йўлларни қайта кўриб чиқишга эътибор қаратилса, муаммоларни ҳал қилиш мумкин.


ИБРАТЛИ МАҲАЛЛАЛАР САРАЛАНДИ - Ўзбекистон овози газетаси\nИБРАТЛИ МАҲАЛЛАЛАР САРАЛАНДИ\n«Энг намунали фуқароларнинг ўзини ўзи бошқариш органлари» кўрик-танловининг вилоят босқичи Бухоро шаҳридаги мусиқали драма театрида бўлиб ўтди. Бу ҳақда вилоят ҳокимлигининг расмий сайтида хабар берилди.\nТадбирда сўзга чиққан вилоят ҳокими Муҳиддин Эсанов иштирокчиларни қутлади. Шундан сўнг танловнинг асосий босқичи бошланди. Унда танловнинг шаҳар, туман босқичларида сараланган 13 иштирокчи уч шарт бўйича баҳс олиб борди.\nТанлов якунида Ғиждувон туманидаги «Хатча» маҳалла фуқаролар йиғини ғолиб деб топилди ҳамда Самарқанд шаҳрида бўлиб ўтадиган республика босқичига йўлланмани қўлга киритди. Пешку тумани «Янгибозор» шаҳарча фуқаролар йиғини ҳамда Шофиркон тумани «Мирзоқул» маҳалласи эса тегишли равишда 2- ва 3-даражали дипломлар ҳамда қимматбаҳо совғалар билан тақдирланди.


Коррупционернинг “шукроналик” тўйи - Уч илдиз\n«Даракчи» газетасининг 2019 йил 51-сонида (19 декабрь) ёритилган қуйидаги\nфельетонимизнинг «қаҳрамон»ига ўхшаш кимсаларга дуч келганмисиз? Порахўрлик ортидан қамалиб чиққач, катта тўйхонада ош берса, борасизми? Буни қарангки, унга тўн кўтариб борадиганлар ҳам кам эмас экан, дейди Дониш домла таажжубланиб. Хўш, Сиз нима дейсиз?\nТўй соҳиби Бойтўра Бойбобоев (исм-фамилиясини ўзгартириб ёзмасак бўлмади, эртага кўз-кўзга тушиши бор…) “Шукроналик тўйи”га таклиф этибди. Манзилига қарадим, шаҳримиздаги энг ҳашаматли тўйхонада бўлар экан!\nТўйхона остонасида бизга яхши таниш Бойтўра Бойбобоев турнақатор бўлиб киришаётган аксарият меҳмонлар қўлидан зарбоф тўнлар, нақшинкор гиламлар-у қимматбаҳо совғаларни эҳтиром ила қабул қилиб оларди. Ҳар бир меҳмон совғасини, кимлардир даста-даста “тўёна”сини топширар экан, “Муборак бўлсин!”, “Хизматлар яхши бўлдими?” дея олқишлар, тўй соҳиби виқор билан “Қуллуқ, қуллуқ” деб қўярди…\nҚизиқ, у қамоқдан келган одамга асло ўхшамас, гўё фазогирлар қатори ўзга сайёрани кашф этиб осмондан тушгандек бахтиёр эди! Тўйга ташриф буюрганларнинг кайфияти ҳам шунга монанддек…\nАна сизга “замона зайли”…\nБиз қишлоқда бошқача тарбия олиб улғайганмиз. Ҳамманинг кўзи кўзига тушиб яшайдиган қишлоқда ўғри ёки порахўр дея номи чиққанлар яшай олмайди. Ёмонотлиқ, юзиқаро бўлдими, яхшиси, бошқа ёққа кўчиб кетади. Чунки, уни кўрганлар унга нафрат билан қарайди, одам сонига қўшмай қўяди. Болалар эса, қишлоқни бошига кўтариб “қамоқдан чиққан бандит!” деб жар солишади. Ҳатто, турмуш ўртоғига “порахўрнинг хотини”, фарзандларига “ўғрининг боласи” деб таъна қиладиганлар кам бўлмайди…\nБадабанг тўйда бир ҳолда ўтирар эканман, “мухбир – тошотарлигим” тутиб кетарди. Қанийди, тўйнинг ўртасида пешонасига тош ота олсам, яъни, микрафонни шартта қўлимга олсам-у… у ёғини айтишга тилим, ёзишга қўлим бормайди…\nБу кетишда унақалар қилмишига пушмон қиладими? Билъакс, ўзини қаҳрамондек ҳис этиб, баттар бўлади-ку… Бир кун яна имкон туғилгани ҳамоно ҳеч нарса кўрмагандек харом-хариш ишларини давом эттираверади.\n(фельетон) МУТОЛАА 05.01.2020, 16:24\nNext story Экстремизм ва терроризм – ёшлар келажагига таҳдид\nPrevious story Ҳақиқатпарварнинг «қора рўйхат»и


00:00 / 19.04.2007 | eski savollar | 1714\nАссалому алайкум ва раҳматуллоҳ ва барокотуҳ, устоз!!! Ҳорун Яҳёнинг филмларини ко'рганимдан кейин Имом Маҳдий то'г'рисида қизиқиб қолдим. Имом Маҳдий то'г'рисида сизнинг сайтддаги китобингиздан о'қидим. Кейин ''Қиёмат аломатлари'' деган китобни о'қидим. Бу китобда Имом Маҳдий то'г'рисида бир қанча ҳадислар келтирилган. Унинг тепа сочи ё'қлиги, бургутбурун бо'лиши, отасининг исми Абдуллоҳ, о'зининг исми Муҳаммад (Абдуллоҳ ибн Муҳаммад) бо'лиши то'г'рисида ёзилган. Лекин бу ҳадислар сиз келтирган ҳадислар орасида ё'қ экан. Саволим шуки, 1.Имом Маҳдийнинг тепа сочи ё'қлиги, бургутбурун бо'лиши, отасининг исми Абдуллоҳ, о'зининг исми Муҳаммад бо'лиши ҳақидаги ҳадислар саҳиҳми? 2. Сиз унинг шаҳсий сифатларини қанақа деб о'йлайсиз? Илтимос саволимни назарингиздан чэтда қолдирманг. Аллоҳ сизга икки дунё саодатини ато этсин!!!\n- Имом Маҳдийнинг исми Муҳаммад оталарининг исми Абдуллоҳ бўлиши ҳақида ривоятлар бор. Аммо сочлари ва бурунлари ҳамда тана тузилишлари, юз кўзлари ҳақидаги ривоятлари мен билмайман. У кишининг шахсий сифатларини ўрганганларга савоб ваъда қилимагани учун ахтармаганман.\nХолвeтар, толқон, қатлама


27 феврал 2020, Тошкент вақти: 12:41\nҚорақалпоғистоннинг Тахтакўпир туманига балиқ овига бориб, адашиб қолган хоразмлик балиқчилар қидирилмоқда. Расмийлар маълумотига кўра, 8 кун аввал балиқ овидан қайтаётиб, адашиб қолган 5 балиқчидан 3 нафари топилган. Ҳозирда яна 2 балиқчини қидириш ишлари давом этаяпти.\nМаълумотларга қараганда, хоразмлик беш киши балиқ овлашга борган жой саҳро ўртасида жойлашган бўлиб, у ерга бориш учун 70-80 километр саҳро ичкарисига кириш лозим.\nНукусдаги ҳуқуқ-тартибот идораларидан олинган маълумотга кўра, Хоразмнинг Урганч тумани, Ғалаба қишлоғидан бўлган беш нафар балиқчи 3 июль куни Тахтакўпир туманига балиқ овига бориб, уйига қайтишда адашиб қолган.\n“Улар жами беш киши бўлган. Машинада “Хитой қазган” коллекторидан балиқ овлашга боришган. Ўша жойдаги кўлларда балиқ кўплиги учун Хоразмдан ҳам балиқ овлашга келиб туришади. Улар балиқ овлаб, уйига қайтиб кетаётган пайти саҳрода машина бузилиб қолади. Икки балиқчи машинани тузатиш учун уста қидириб кетади. Қолган уч балиқчи ҳам ичишга суви тамом бўлгач, сув қидириб кетишади. Уста қидириб кетган икки балиқчи уста топиб қайтиб келишади. Машинани тузатгач, уч шеригини қидириб топа олмагач, Хоразмга қайтиб кетишади. Орадан бир неча кун ўтгач, сув қидириб кетганлардан яна бири Хоразмга пиёда етиб боради. Унга саҳрода учраган чўпон ёрдам берган. Қолган икки балиқчи саҳрода адашиб қолишган”, деди ҳуқуқ-тартибот идораси мулозими исмини очиқламаслик шарти билан.\nТахтакўпир туман Ички ишлар бўлимидан олинган маълумотга кўра, 9 июль куни саҳрода бир кишининг жасади топилган ва у йўқолган балиқчилардан бири сифатида тахмин қилинмоқда.\n“Топилган кишининг мурдаси Урганчга жўнатилди. Ҳозир қидирув ишлари давом этаяпти. Нукусдан бир группа МЧС ходимлари келган, улар қидираяпти. Кейин бизни ходимлар ҳам қидиришда иштирок этаяпти. Балки саҳрода адашиб қолган балиқчи Хоразмга пиёда кетгандир ва уйига етиб борар деган тахмин ҳам йўқ эмас”, деди Тахтакўпир туман ИИБ ходими.\nХоразм вилоят ҳуқуқ-тартибот идораларидан олинган маълумотга кўра, Тахтакўпирдан жўнатилган кишининг мурдаси ҳозирда тиббий экспертизадан ўтказилаяпти.\n“Ҳали бу мурда ўша йўқолган балиқчилардан бирига тегишли эканини аниқ айта олмаймиз. Чунки экспертиза хулосалари ҳали чиқмади. Биз ҳам кутиб ўтирибмиз. Хоразмга тирик қайтиб келган уч балиқчи ҳам ҳозир Тахтакўпирда шерикларини қидиришда иштирок этаяпти. Балиқчилар 70 километрча саҳро ичига кириб кетган экан. Ҳозир Урганчда жуда иссиқ бўлаяпти. Саҳродаги иссиқ даҳшат бўлса керак. Саҳрода адашиб қолган балиқчилар иссиққа чидай олмай қолган бўлиши мумкин”, деди ҳуқуқ-тартибот идоралари ходими.\nЎзбекистон Фавқулодда вазиятлар вазирлиги мамлакатда 7-10 июль кунлари аномал иссиқ ва қуруқ ҳаво бўлиши, ҳаво ҳарорати +45 даражагача кўтарилишидан огоҳлантириб, заруратсиз кўчага чиқмаслик ва жисмоний ҳаракатларни камайтиришни тавсия қилди.


Оммавий изоляция вақтида меҳнат мигрантлари қаерга боради\n11:22 04 Июл 2020\n14:29 03.04.2020 (Янгиланган 14:39 03.04.2020) Ҳавола олиш\nОммавий карантин вақтида меҳнат мигрантлари тезроқ уйига жўнаб кетиши керакми ёки ҳозирги иш жойларида имкон қадар кўпроқ қолишлари керакми?\nТОШКЕНТ, 3 апр - Sputnik. Ўз-ўзини изоляция қилиш режими жорий этилганида, Россияда миллионлаб меҳнат муҳожирлари бўлган. Баъзилар уйга қайтишга шошилишди ва транзит зоналарида қолиб кетишди, бошқалари ҳар қандай ҳолатда ҳам бирон иш топиш умидида қолишди. Ички ишлар вазирлиги вазиятнинг мураккаблигини англаб, чет эл фуқароларига мамлакатда қолишига рухсат берди. Элчихоналар кўпларга ёрдам беришмоқда. Аммо кимларгадир "ҳамма нарса нотўғри тус олди". Меҳнат мухожирларининг қийин ҳолати ҳақида РИА Новости материали.\n"Кўчада қолиб кетишдан афзалроқ"\n"Мен нима қилишни билмайман. Пул йўқ, иш йўқ. Ҳужжатлар муддати ўтган. Кўчага чиқсам – полиция. Депорт босади (депортация қилади - таҳр.). Балки самолёт бўлиб қолар?" - Фарух умид билан РИА Новости мухбири сўради.\nМосквада ўз-ўзини изоляция қилиш тартиби кучга кирди\nУ ватанига қайтолмай қолган тожик муҳожирларидан биридир. Бир ҳафта давомида Жуковский аэропортида сарсон бўлди, у ердан 20 март куни Душанбега учиши керак эди. Кейин уни юз нафар ватандошлари билан у ердан аниқ учиши ваъдалари билан Домодедовога кўчириб ўтишди. Аммо кутиш яна бир ярим ҳафтага чўзилди.\nУ омадсизликка учради. Аксарият аёллар, қариялар, болалар уйларига кетишга муваффақ бўлди. Москвада ўзини изоляция қилиш режими жорий этилгандан сўнг, тожик муҳожирлардан аэропортни тарк этиш сўралди. Борадиган жойи йўқ эди - ижарага олинган уйларини тарк этишган, бошқасига пул йўқ эди. Фарух ишлаган қурилишда ишчилар сони камайтирилди. Биринчи навбатда Марказий Осиёликларни ишдан бўшатдилар. Ҳозирда Фарухнинг танишларининг уйида, ўзига ўҳшаган муҳожирларникида. РИА Новостининг унинг ҳужжатлари узайтирилиши мумкинлигини билиш-билмаслигини сўрашганда, у салбий жавоб беради.\nОзод Мелибоев ўзбекистонлик. Россияда ўн йилдан ортиқ. У ободонлаштириш ишчиси ҳам, қурувчи ҳам ва такси ҳайдовчиси ҳам бўлган. Сўнгги йилларда у пойтахт супермаркетларидан бирида ишламоқда. Чегаралар ёпилиб, рейслар бекор қилгач, Озод асабийлаша бошлади.\nМосквада коронавирусга чалинганларга уйида даволанишга рухсат берилди\n"Мен Бухорога кетишни ўйлаётган эдим. Аммо мен атрофда ваҳима ва қолиш афзалроқ эканини англадим. Москвада барқарор ишим ҳам бор. Ойлик ўртача бўлса ҳам инқироз пайти учун ёмон эмас. Кейин аэропортларда ватандошларим билан нима бўлганини кўрдим. Кўплари пулини ҳам қайтара олишмади ва уй-жой ва ишларидан ҳам маҳрум бўлишди. Умуман олганда, мен тўғри иш қилдим», - дейди Озод.\n"РИА Новости" нинг яна бир суҳбатдоши - шунингдек ўзбекистонлик Акбар учун Москва вилояти губернаторининг ўзини изоляция қилиш тўғрисидаги қароридан кейин деярли ҳеч нарса ўзгармади. У фақат бўш кўчаларга эътиборини қаратди. Асосийси - регистрация, бу Акбарда бор. Агар ҳозирги иш берувчи-қурувчи бошқа шартнома ололмаса ҳам, Акбар иш топади. Уни бунга ишончи комил. "Ҳеч ким мени ҳайдаб чиқармади, мен ҳеч қаерга кетмоқчи эмасман ҳам, менда ҳаммаси аввалгидай", - Акбар қандайдир муаммолар ҳақида сўралаётганидан ҳайрон қолди.\nБарча муддатлар узайтирилади\n19 март куни Ички ишлар вазирлиги чет элликларнинг Россияда вақтинча бўлиш муддатларини узайтириш тартибига аниқлик киритди. Бунинг учун ёзма шаклда тузилган ариза билан Ички ишлар вазирлигининг энг яқин ҳудудий идорасига мурожаат қилиш керак. Визалар келиш мақсадидан қатъий назар ва муддатлари ўтган бўлса ҳам узайтирилади.\nSputnik / Рубен Гарсия\nКаримов: мигрантлар Россияда ҳозир энг ҳимоясиз қатламдир\nБундан ташқари, меҳнат муҳожирлари янги патент олиш учун мурожаат қилишлари мумкин. Ҳужжатларни топшириш муддати бузилганлиги учун улар маъмурий жавобгарликка тортилмайди.\nАммо кўплаб чет эллик ишчилар қонун янгиликларини кузатиб борадиган шароитларда яшамайдилар. Ҳозир мамлакатда қанча муҳожир борлигини айтиш қийин. Федерал Миграция Хизмати РИА Новостининг саволига тезкор жавоб беришга қийналди. Ички ишлар вазирлиги, Мигрантлар федерацияси ва мутахассислар: тўққиз миллиондан 11 миллионгача. Уларни қонуний ва ноқонунийлигини ажратиш осон эмас. Икки ярим миллион меҳнат мигрантлари "қонундан ташқари" турмуш кечиришади деб ҳисобланади.\nКўпчилик чегаралар ёпилишига йўл давомда дуч келди: муҳожирлар уйларига кўпинча транзит билан, авваламбор Москва орқали кетишларига тўғри келади.\n"Биз бир қатор чартер рейсларини ва учта поездни ташкиллаштирдик", - деди РИА Новости агентлигига Ўзбекистоннинг Москвадаги элчихонаси матбуот котиби Шаҳриёр Турсунбоев. Бироқ, 30 март куни Тошкент аэропортларини ёпди. "Элчихона Россияда қолиш имкониятига эга бўлган Ўзбекистон фуқароларини вақтинча ёки доимий яшаш жойидан чиқиб кетмасликка ва Россия ҳукуматининг карантин чораларига риоя қилишга чақирди", - деди матбуот котиби.\nТожикистонлик мигрантлар Қозоғистон ва Ўзбекистон ўртасидаги ҳудудда қолиб кетди\nУнинг сўзларига кўра, Москвада яшашга маблағи бўлмаган 150га яқин одам кунига уч маҳал иссиқ овқат билан ётоқхонага жойлаштирилди. Элчихона ўзбекистонлик талабаларни Россия университетлари ётоқхоналарида жойлаштиришди.\nБеш ярим минг кишини Қирғизистон ҳукуматини олиб кетди. "Аммо ватанига қайтишни режалаштирган фуқароларимизнинг ҳаммаси ҳам бунга эриша олишмади. Ҳозир бизнинг фаолиятимиз ишсиз қолганларга ёрдам беришга қаратилган. Биз улар билан доимо алоқадамиз", - дейди РИА Новости Қирғизистоннинг Россиядаги элчихона вакили Гулбарчин Байимбетова.\nТахминан 50 киши Москва хостелларида жойлаштирилди. Кўпчилигининг ёнида ҳеч нарсаси бўлмаган, элчихона уларга ёрдам берди. "Биз фуқароларимизни иш билан таъминлаши мумкин бўлган ёки ҳеч бўлмаганда вақтинчалик даромад оладиган компаниялар билан алоқада бўлмоқдамиз, - дея давом этади Байимбетова. - Биз Россия шаҳарларидага қирғиз диаспораси вакиллари билан алоқа ўрнатмоқдамиз. Улар орасида кичик бизнес вакиллари ва ёрдам беришга тайёр бўлган бефарқ бўлмаганлари ҳам бор".\nТожикистон Республикасининг Россиядаги элчиси Имомуддин Сатторов, РИА Новостига изоҳида, шунингдек, тожикистонлик ишбилармонлардан ватандошларига иш ва жойлашишда ёрдам беришни сўраб мурожаатини эслаб ўтди. "Биз Россия минтақалари, муҳожирлар ишлаётган корхона раҳбарлари билан музокаралар олиб бораяпмиз ва барчасини ҳозирги оғир шароитда уларни ишдан бўшатмасликка чақирамиз, - деди у. - Агар ҳамма нарса ёпилиб, Марказий Осиёликлар кўчага ҳайдалса одамийликка тўғри келмайдику. Кўплаб саноат корхоналари ишчиларсиз қолади. Иқтисодиёт қандайдир тарзда ривожланиши керак".\nЖойлардаги меъёрдан ошириб юбориш\nБарча элчихоналар қайд этишади: Ички ишлар вазирлигининг Миграция Бош бошқармаси собиқ иттифоқдош республикалари фуқароларига эътибор бериши муҳимдир.\n© Youtube / Официальный канал ММЦ\nМигрантлар Россиядан ташқарига чиқмасдан янги патент олиши мумкин – ТИВ баёноти\nАммо жойларда вазирликнинг фармойишлари ўзига хос тарзда бажарилиши мумкин, деб Россия Мигрантлар Федерацияси президенти Вадим Коженов аниқлик киритмоқда. "Бизга ижтимоий тармоқларимизда уч юзга яқин мурожаатлар ва бир минг уч юзга яқин қўнғироқлар бўлди. Қаердадир юқоридан кўрсатмаларга қарамай, муҳожирларни шунчаки ҳайдаб чиқаришмоқда", -дейди у.\nБундай "меъёрдан ошириб юбориш"га тожикистонлик Зафарга дуч келди. "Менинг рўйҳатда туришим жума кунигача (3 апрелгача – таҳр.). Ҳа, Ички Ишлар Вазирлиги веб-сайтида барча муддатларни узайтириш тўғрисида буйруқ бор, - дейди у ўз муаммоларини тасвирлаб. - Аммо ҳафта дам олиш ҳафтаси деб эълон қилинганлиги сабабли Москванинг мен яшайдиган тумани ички ишлар идоралари мени қабул қилмадилар. Тўғрироғи: мени кўп функцияли марказга юборишди, МФЦда (кўп функцияли миграцион марказ – таҳр.) қўлларини силкитиб миграция хизматига қайтаришди. Буйрук бор, лекин аслида у ҳеч қаерда бажарилмаяпти. Мени рўйхатдан ўтказиши керак бўлган уй эгаси, бир неча кунлаб идорама-идора сарсон бўлмайди. Рўйҳатга олиш муддати тугагач, мени ишдан бўшатишади".\nРоссияда дам олиш кунлари 30 апрелгача узайтирилди - Путин\n"Мен эски тоғора билан қолдим. Мен ҳар ой патент тўлайман - 5431 рубл – унга қўшимча иш берувчидан шахсий даромад солиғини билан Москва бюджетига пул олиб келаман, - деб давом этади у. - Эртага рўйхатга олиш тугаганлиги сабабли мени ишдан бўшатишади. Шунингдек, мен бу ойда патентни янгилашим керак. Рўйхатдан ўтиш учун патент керак, патент олиш учун рўйхатдан ўтишингиз керак. Доирани ичида югуриш бу".\nШунга қарамай, ҳозирда меҳнат муҳожири учун энг ёмони - бу бюрократик маш-машалар эмас, балки ишини йўқотиш хавфи. Ўз-ўзини изоляция қилиш режимига қарамай, чет элликлар жалб қилинган кўплаб хизматлар ўз фаолиятини давом эттирмоқда: уй-жой коммунал хизматлари, озиқ-овқат дўконлари ва қурилиш майдонлари. Бундан ташқари, муҳожирлар иш берувчиларни нисбатан тез-тез алмаштиришга одатланиб қолишган. "Улар банд бўлган ҳизматлар ва мехнат бозори жуда катта, - дея тушунтиради Коженов. - Таъмирлаш ишлари тугалланади, аммо ёз мавсуми узоқ эмас. Чекловлар олиб ташланади ва ишчилар ер чопгани, деворларни таъмирлагани вилоятларга йўл олади. Шунинг учун бу ерда ҳеч қандай муаммо кўрмаяпман. Бизга ҳеч: вай-дод, ҳаммамизни ишдан бўшатишди! – сўзлари билан қўнғироқ қилмаяпти".\nАммо вазият ҳали ҳам ноаниқ, шунинг учун чет эллик ишчиларига асосий маслаҳат: чегарага борманг – тиқилиб қоласиз, аэропортга шошилманг - учиб кетолмайсиз, чипталарни сотиб олманг - уларни фирибгарлар сотмоқда. Бир сўз билан айтганда, пулни беҳуда сарф қилманг, улар сизга карантинда керак бўлади.\nЖорий йилнинг 6 июлдан 19 июль кунлари давомида хориждаги фуқаролар 19 та рейс орқали эвакуация қилинади.\nМахсус вакилнинг айтишича, Афғонистон келажаги учун киритиладиган инвестициялар йўлида барча афғонлар муросага боришга мажбур бўлишларини "Толибон" тан олмоқда\n11:00 Яқин икки ҳафтада амалга ошириладиган чартер рейслар рўйхати эълон қилинди\n10:44 Ўзбекистонда коронавирусга чалинганлар сони 9,5 мингга етди\n10:36 "Ўзбек тилининг изоҳли луғати" янги таҳрирда чоп этилди\n10:08 Хоразмлик қиз интим-шантажчи қурбонига айланди\n09:52 Толиблар Қобул билан муросага тайёр, дея баёнот қилди АҚШ махсус вакили


Материалы за Июнь 2018 года » Страница 5\nМатериалы за Июнь 2018 года\nЎзбекистонда эркаклар пенсияга чиққандан сўнг яна қанча умр кечиради? Аёллар-чи?\nсана : 28-06-2018 / Жамият\nЎзбекистон аҳолиси пенсияга чиққандан сўнг энг узоқ умр кўрадиган инсонлар эканлиги аниқланди. Тадқиқотларда пенсияга чиққандан сўнг аёллар(пенсия ёши 55) ўртача 20 йил, эркаклар(пенсия ёши 60) 9,7 йил яшаши маълум бўлди.\nПрезидент Мустақиллик байрамини нишонлаш тўғрисидаги қарорни имзолади\nсана : 28-06-2018 / Сиёсат\nЎзбекистон Президенти Шавкат Мирзиёев 1 сентябрь куни нишонланадиган мамлакат мустақиллигининг 27 йиллик байрамига тайёргарлик кўриш ва уни ўтказиш тўғрисидаги қарорни имзолади. Қарор матни ЎзАда эълон қилинди.\nМасжид қаршисида беҳаё рақсга тушган туристлар ҳибсга олинди\nҒайри-мусулмон саёҳатчиларнинг бу қилиғи ўзларига қимматга тушди. Бу бефаросат туристлар кўпчиликнинг ғазабига дучор бўлишди.\n«Севганимга тегмаганимдан бахтлиман!»\n— Бундан ўн беш йил аввалги воқеаларни худди кечагидек хотирлайман. Айни ўйнаб-куладиган ёшлик даврим эди.\nСуюлтирилган газ Жиззахда муаммоми?\nсана : 28-06-2018 / Жамият, Жиззах янгиликлари\nБугун аксарият хонадонларда пропан газ балонларидан фойдаланиш одатий ҳолга айланди. Бунинг ўзига яраша қулай ва ноқулайликлари кўп. Пулингизга яраша газ оласиз ва қулай вақтда ундан исталганча фойдаланишингиз мумкин. Ноқулайлиги шундаки, ишдан алоҳида вақт ажратиб суюлтирилган газ\nМайкл Жексоннинг отаси ҳаётдан кўз юмди\nсана : 28-06-2018 / Дунё\nПоп-мусиқа афсонаси Майкл Жексоннинг отаси Жо Жексон Лос-Анжелесда вафот этди. TMZ нашри шу ҳақида хабар берди.\nСенаторлар “Экстремизмга қарши курашиш тўғрисида“ги қонунни маъқуллади\nЎзбекистон Республикаси Бош прокуратураси, Давлат хавфсизлик хизмати, тегишли вазирлик ва идоралар ҳамкорлигида, хорижий давлатлар тажрибасини инобатга олган ҳолда, "Экстремизмга қарши курашиш тўғрисида"ги Қонун лойиҳаси ишлаб чиқилди. 28 июнь куни иш бошланган Сенатнинг XV ялпи мажлисида ушбу\nЭзгуликка йўғрилган меҳнат\nсана : 28-06-2018 / Жиззах янгиликлари\nЖиззах вилояти ҳокими Дўстлик туманидаги "Эшниёз бобо" фермер хўжалиги раиси, Ўзбекистон Республикасида хизмат кўрсатган пахтакор Муртазо Бўтаевни ғаллачиликда эришган ютуқлари учун "Каптива” автомобили билан мукофотлади.\nКомил Алламжонов «Озодлик Радиоси» вице-президенти ва бош муҳаррири билан учрашди\nЎзбекистон Республикаси президентининг матбуот хизмати раҳбари Комил Алламжонов «Озодлик Радиоси» вице-президенти ва бош муҳаррири Ненад Пежич билан учрашди.\nЯнги тангалар муомалага қачон чиқарилиши маълум бўлди (фото)\nсана : 28-06-2018 / Иқтисодиёт, Видео\nЎзбекистон Марказий банки 2 июлдан янги намунадаги 50, 100, 200, 500 сўмлик тангалар муомалага чиқарилшини эълон қилди.


Мўйноққа саёҳат — Huquq\nHome / / Мўйноққа саёҳат\n10.01.2020\t, Муносабат 219\nЎзбекистон Республикаси Бош прокуратурасининг Мўйноқ туманини ривожлантиришда қонунчилик ижроси устидан назорат бошқармаси, Туризмни ривожлантириш давлат қўмитаси Қорақалпоғистон Республикаси ҳудудий бошқармаси ҳамкорлигида маҳаллий оммавий ахборот воситалари ходимлари учун Мўйноқ туманига инфотур ташкил этилди.\nИнфотур иштирокчилари дастлаб сайёҳлар кўп келадиган даргоҳлардан бири – «Ҳоким ота» (Сулаймон Боқирғоний) мажмуасини зиёрат қилишди ва бу ерда ободонлаштириш, қурилиш ва реконструкция ишлари жадал суръатларда олиб борилаётганига гувоҳ бўлишди.\nБугунги кунда Мўйноқда экотуризм, этнотуризм ва гастрономик туризм йўлга қўйилган. Хорижликлар Орол денгизи, Устюрт текислигининг бугунги ҳолатини ўз кўзи билан кўриш учун ташриф буюрмоқда. Сўнгги пайтларда «Ралли Мўйноқ», «Стихия», «99 хил балиқ таомлари» сингари фестиваллар ҳам чет эллик сайёҳларни жалб этмоқда.\nМўйноқнинг марказий кўчасида замонавий типдаги қатор маданий, спорт ва маъмурий бинолар қурилди. Айниқса, «Book kafe», «IT-centre» ва спорт комплекслари доимо гавжум. «Мўйноқ текстил»да эса 150 га яқин хотин-қиз меҳнат қилаяпти.\nҲозир Мўйноқ улкан қурилиш майдонига айланган. Айни пайтда 49 объектнинг қурилиши якунланиб, фойдаланишга топширилди. Яна 49 та объектнинг қурилиши давом этмоқда. Уларга қўшимча тарзда давлат дастурида назарда тутилмаган 11 та объект қурилди. 2019 йил ноябрь ойида «Қозоқдарё» ОФЙ ҳудудида 90 ўринли болалар боғчаси, сув тозалаш станцияси, курант минораси, кадастр бўлимининг бинолари фойдаланишга топширилди. Туман марказида оилавий поликлиника, Ёшлар маркази, ҳаммом, автостанция, консерва заводи ишга туширилиши кутилмоқда.\n– Бош прокуратура ташаббуси билан тумандаги «Ҳоким ота» ОФЙ ҳудудида 4 млрд. сўмлик (75 та ўринга мўлжалланган) мактабгача таълим муассасаси, туман марказида 1,5 млрд. сўмлик ҳаммом ва 1,5 млрд. сўмлик автостанция қурилмоқда, – дейди Ўзбекистон Республикаси Бош прокуратурасининг Мўйноқ туманини ривожлантиришда қонунчилик ижроси устидан назорат бошқармаси прокурори Мэлс Қосназаров.\nҲақиқатан ҳам Мўйноқ туманида қилинаётган ишлар кўзни қувонтиради. Икки-уч йилдан буён Мўйноққа бормаган киши бу ерни танимай қолиши турган гап. Бу ўзгаришлардан аҳолининг ҳам кўнгли тўлиб, эртанги кунга ишончи ортмоқда.


Шерзод Ҳусанов: Герман Титов яхши промоутер, лекин фирибгар!\n8 октябрь, 2020, 09:21\n40 ёшли боксчимиз фаолиятини давом эттирмоқда.\nФарғонанинг Қува шаҳрида Шерзод Ҳусанов деган боксчи бор. Ушбу чармқўлқоп устасини мухлислар яхши билади. Чунки, у ҳаваскор йўналишда салмоқли натижаларни қўлга киритган. Жумладан, икки карра жаҳон чемпионати бронза медали эгаси (2001, 2003), Осиё ўйинлари совриндори (2002), Осиё чемпионати кумуш ҳамда бронза медали соҳиби (2002, 2004) ва бир қатор халқаро турнирлар ғолибига айлана олганди. Шунингдек, икки карра (2000, 2004) Олимпиада иштирокчиси саналади. Профессионал йўналишда эса, у янада муваффақиятли ҳаракат қилмоқда. Бундай дейишимизнинг боиси, Ҳусанов профрингда 24 та жанг ўтказиб, 22 бор ғалаба, бир дуранг ва бир мағлубият қайд этган. Эътиборлиси, 40 ёшли ҳамюртимиз 2018 йилдан буён рингда кўриниш бермаётган эди. Роппа-роса икки йил ўтиб, 29 сентябрь куни у Польшада мезбон Роберт Парзачевскига қарши рингга кўтарилди. Қувонарлиси, ҳамюртимиз ушбу рақибини нокаут билан мағлубиятга учрата олди.\nБиз ушбу юртдошимиз билан сўнги жангига оид ва умуман фаолиятига доир суҳбат қурдик. Қуйида ушбу интервьюни эътиборингизга ҳавола этамиз.\n- Ҳаваскор йўналишда жаҳон чемпионати, Осиё ўйинлари ва Осиё чемпионати совриндори бўлганингиздан хабаримиз бор. Эҳтимол, биз билмайдиган натижаларни ҳам қайд этгандирсиз?\n- Кўплаб халқаро турнирларнинг ғолиб ва совриндори ва 8 карра Ўзбекистон чемпиони бўлганман. Қолаверса, икки карра Олимпиада иштирокчиси, 2003 йил Италиянинг Сицилия шаҳрида ҳарбийлар ўртасидаги Олимпиада ғолиби бўлганман. Шунингдек, "Ўзбекистонда хизмат кўрсатган спортчи" ва “Ўзбекистон ифтихори” унвонларига эгаман.\n- Ҳаваскор боксда қайси вазн тоифаларида ҳаракат қилган эдингиз?\n- Асосан, 67 килограммда ҳаракат қилганман. Кейинчалик, 67 ва 71 кг 69 килограммга айлантирилганидан сўнг, ушбу вазнда ҳам фаолият юритгандим.\n- Айнан 67 кг вазн тоифасида сиздан аввал Наримон Отаев ва Қувончбек Тайғонбоев етакчи саналар эди. Сиз улар билан бевосита рингда тўқнаш келганмисиз?\n- Ҳеч ёдимдан чиқмайди. 1998 йил Таиландда бўлиб ўтган ёшлар ўртасида Осиё чемпионати ғолиби бўлиб келдим. Ўша йили декабрь ойида Урганч шаҳрида катталар ўртасида Республика чемпионати бўлди. Наримон Отаев биринчи рақамли эди. Финалда ушбу боксчи билан тўқнаш келдим. Ғалаба қозонгандим. Лекин Отаев 30 ёш эди. Наримон акага Осиё ўйинларида иштирок этиш учун сўнгги имкониятни беришга қарор қилгандилар. Жуда хафа бўлгандим. Бироқ “Ҳар нарсада ҳикмат бор” деганларидек, кейинчалик ушбу мусобақаларда ўзимни кўрсата олгандим.\n- Қувонч Тайғонбоев биланчи?\n- Йўқ. Қувонч акам билан расмий мусобақаларда дуч келмаганмиз. Лекин спарринг жангларда иштирок этганман. 2000 йил Олимпиадага тайёргарлик жараёни АҚШда бўлган ва ўшанда иккимиз бирга ишлаганмиз. Қувонч акам жуда кучли боксчи бўлган. Нокаутчи эди. Мен Қувонч акамга, Муҳаммадқодир акамга ҳавас қилиб, улар каби бўлишга интилардим. Қувонч акам юқорида таъкидлаб ўтганимдек, жуда кучли эди. Буни тан оламан. Бироқ ўшанда иккимиз дуч келганимизда мен ютардим ёки ютқазардим, деб айта олмайман. Сабаби боксда ҳар қандай воқеа содир бўлиши мумкин.\nЯна шуни қўшимча қилишим лозимки, бокс оламида Шерзод Ҳусанов бўлишимда Муҳаммадқодир Абдуллаевнинг ҳиссаси жуда катта бўлган. Муҳаммадқодир акам бир вазн пастда 63.5 кгда ҳаракат қиларди. Ҳамма билардики, Муҳаммадқордир акам ўз вазн тоифасида барчани уриб ташларди. Нафақат ўзини вазни, балки 67 ва 71 килодагиларни ҳам қийнарди. Ишонасизми, ҳеч ким у билан машғулотларда жуфтлик бўлишга, спарринг тушишга рози бўлмасди. Шунақанги қаттиқ урардики, болаларнинг қўллари устидан уриб ҳам жигарини эзворарди. Одатда, мен унга шерик бўлардим ва чидаб берардим. Иккаламиз қонга беланиб, жуда қаттиқ ишлардик. Муҳаммадқодир акани ҳам ўртага чиқариб, ким билан спарринг тушасан деса, доимо мени танларди. Чунки, унга ҳар ҳолда қаршилик кўрсата олардим. Мен бу инсонни боксчи ва инсон сифатида ҳам қаттиқ ҳурмат қиламан. 2001 йил тўйимга келган ва сўзга чиқиб, мени Олимпиада чемпиони бўлишимда Шерзод Ҳусановнинг улкан ҳиссаси бор, деб айтганди. Жуда хурсанд бўлганман. Яна такрорлайман. Аввало, Яратганнинг хоҳиши, мураббийлар меҳнати ва Муҳаммадқодир акам туфайли бокс оламида озми-кўпми натижалар қайд этганман. Чунки, у мени машғулотлар жараёнида, спаррингларда пишитиб ташлаганди.\n- Икки карра Олимпиада иштирокчи бўлгансиз. Сизга ушбу тўрт йилликнинг энг нуфузли мусобақасида совриндор бўлишингизга қандай омил халақит берган?\n- Биринчи Олимпиададаги иштироким 2000 йилга тўғри келган. Унда 20 ёш эдим. Терма жамоада энг ёши бўлганман. Иккита жанг ўтказганман. Дастлабкисида ғолиб бўлдим. Иккинчи жангимда эса, мағлубиятга учраганман. Сабаби, бироз тажрибасизлигим ва катта ҳаяжон панд берганди. 2004 йил эса тажриба йиғиб, жуда яхши формада эдим. Икки жангда ғалабага эришдим. Учинчи тўқнашувда эса икки карра Олимпиада чемпиони россиялик Олег Саитовга дуч келганман. У билан жангни бевосита интернет орқали томоша қилсангиз ҳам бўлади. Жанг яхши бўлганди. Шунчаки ғалабани унга тортиқ қилишган. Ваҳоланки, 2000 йил Мосвадаги турнирда уни яққол устунлик билан мағлуб этгандим. Ўшанда 5 раунд икки дақиқадан иборат бўларди. Шундай жанглар ҳам бўлган.\n- Ҳаваскор бокс оламида ўзбек ва қозоқ боксчилари ўртасида, футбол тилида айтсак, ўзига хос дерби ёки “эл-классико”ларни кўришимиз мумкин. Яъни, принципиаллик бор. Мисол учун, Рустам Саидов-Мухторхон Дилдабеков ёки ҳозирги кунга эътибор қаратсак, Баҳодир Жалолов-Қамшибек Кўнкабаевни айтишимиз мумкин. Бундай мисолларни жуда кўп келтирса бўлади. Демоқчиманки, сиз қайси қозоғистонлик боксчи билан жиддий рақобат олиб боргансиз?\n- Қозоғистонлик боксчилар орасида Бахтиёр Артаев билан жиддий жангларда иштирок этганман. У билан 2003 йил жаҳон чемпионати ярим финалига чиқиш учун шиддатли жанг олиб боргандим. Жуда зўр тўқнашув бўлган. Унда тоза ғалабани қўлга киритгандим. Кейин, 2004 йил Олимпиададан олдин Санкт-Петербургда тўрт давлат яъни, Ўзбекистон, Қозоғистон, Россия ва Украина терма жамоалари иштирокида турнир бўлиб ўтган ва финалда у билан яна дуч келганмиз. Ўшанда Артаев очколар ҳисобига устун келганди. Маълумки, ўша йилги Олимпиадада ҳам муваффақиятли иштирок этиб, 69 кгда олтин медаль ва “Вел Баркер”ни ҳам қўлга киритган. Айтмоқчиманки, боксда баъзан омад ҳам роль ўйнаб туради.\n- Энди профессионал боксга ўтишингиз тарихи ҳақида сўз юритсак, одатда, Ўзбекистон терма жамоаси етакчилари ҳаваскорда юксак натижаларни қайд этганидан сўнг ёки молиявий яхши таклиф туфайли, яна ўз вазн тоифасида жиддий рақобатчи пайдо бўлганлиги ва у билан рақобатда имконияти пастлиги сабаб профессионал йўналишга ўтади. Сиз қайси омил туфайли профига қадам қўйгансиз?\n- 27 ёшимда, 2007 йил профессионал боксга ўтганман. Аслида, менда бундай ният йўқ эди. 2008 йил Пекин Олимпиадасига тайёргарлик кўраётганимда ўша вақтдаги раҳбарият мени терма жамоадан олиб, ўрнимга бошқасини йиғинга жалб қилган ва Осиё ўйинларига олиб кетган. Сабабини ҳалигача тушунмайман. У бола Осиё ўйинларидаги илк жангидаёқ хитойлик боксчига имкониятни бой бериб қўйганди. Ўшанда жаҳл қилиб, профессионалга ўтиб кетгандим. Тўғрироғи мажбур бўлганман. Профида битта жанг ўтказганимдан кейин, термага қайтармоқчи бўлишган. Лекин мен рози бўлмагандим. Чунки, улар 27 ёш қариди,натижа қила олмайди, дейишганди. 27 ёш ва 40 ёш ўртасидаги тафовутни қаранг. Мен ҳали-хануз жанг қиляпман. Нокаутлар қайд этиб, ғалаба қозонишда давом этяпман. Хуллас, қайтмаганман ва фаолиятимни профессионал бокс билан боғлагандим.\n- Профессионал фаолиятингизга эътибор қаратганимизда, дастлабки 5 та жангингиз Ўзбекистонда ўтказилган. Демак, илк промоутерингиз ўзбекистонлик бўлган, тўғрими?\n- Тўғри, дастлаб “Фавзул мунаввар” промоутерлик компаниясини раҳбари Шуҳрат Ҳайдаровдан таклиф бўлган ва 4 раундлик жангларни Тошкентда, Бекободда ташкил қилиб берганди. Бироқ шартнома тузмаган эдик. Кейинчалик шароитлар менга маъқул келмаган ва Россияга йўл олганман.\n- Умуман олганда қайси промоутерлар билан ҳамкорлик қилгансиз?\n- Юқорида таъкидлаб ўтганимдек, дастлабкиси гарчи, шартнома тузмаган бўлсак-да, Шуҳрат Ҳайдаров бўлган. Кейингиси яъни, хақиқий промоутерим Герман Титов бўлганди. У сўзини устидан чиқа олмаганидан сўнг, фаолиятимда икки йил танаффус бўлган. Шундан сўнг, Кирилл Пчельников билан ҳамкорликни бошлаганман. У билан ҳам икки йил ишладим. Бироқ Пчельников ҳам яхши жанглар қилиб бера олмади ва у билан хайрлашдим. Ундан кейин Олег Богданов билан шартнома тузиб, яқингача у билан ишлаб келаётгандим. Икки ой бўлди, Богданов билан шартномам тугади. Польшадаги жангимдан сўнг, поляк промоутерлари қизиқиш билдирди ва улар билан учта жангга шартнома имзоладим. Насиб қилса, навбатдаги жангим декабрь ойида бўлиши кутилмоқда.\n- 2018 йил Марғилонда Отабек Ибрагимов билан жанг қилгансиз. Ушбу тўқнашув биринчи раунддан сўнг, тўхтатилган. Яъни, рақибингиз жангни давом эттирмади.Шунчаки кўргазмали жангга ўхшаб қолганди. Аслида, бу жанг сизга керакмиди?\n- Бу жанг арафасида промоутерим Олег Богданов Ўзбекистонга келган ва ўша вақтда Марғилонда профессионал бокс федерацияси томонидан ташкил этилаётган жанг кечаси бўлиши керак эди. Богданов ўзбек промоутерларига Шерзодни кўришим керак, деган. Сабаби, икки-уч йил танаффус қилгандим. Ўша жангни кўрган бўлсангиз, 76 кгда ишлаганмиз. Рақибим 80 кило эди. Вазн ташлай олмаганди. Жисмоний ҳолати яхши бўлмаганмиди. Хуллас, мақсад мени рейтингга киргазиб олиш бўлган эди. Айнан, Богдановнинг нияти шундай бўлган.\n- Ушбу жангдан сўнг, Польшада Дамиан Йонакка қарши жанг қилгансиз ва фаолиятингиздаги илк мағлубиятни қабул қилиб олгандингиз. Бу мағлубиятни қандай изоҳлаган бўлардингиз?\n- Тўғри, ўша тўқнашувдан кейин Богданов Польшада жанг ташкил қилиб берди. Бироқ бизда виза муаммо бўлди ва бу жанг бўлмаслигига 100 фоиз ишонч ҳосил қилгандик. 72 кг вазн қилишим керак бўлганди. Мен эса 80 кгда эдим. Визани муаммо қилиб, хафсаламизни совутишган. Лекин жангга уч кун қолганда виза ҳал бўлган ва биз Польшага йўл олганмиз. Икки кунда 6 кг вазн ташлгандим. Бир сўз билан айтганда тайёргарлик яхши бўлмаган. Шундай бўлса-да, яққол устунлик у тарафида бўлмаган. Бу жанг ҳам интернет тармоқларида бор. Кўриб гувоҳи бўлишингиз мумкин. Аслида, дуранг берса ҳам бўларди. Бироқ мезбонлик фактори роль ўйнаган.\n- Йонакка қарши жангдан сўнг, роппа-роса икки йил ўтмоқда ва сиз яна рингга кўтариляпсиз, устига-устак 40 ёшдасиз... Бундан кейинги фаолият сизга зарурми?\n- Бокссиз ҳаётимни тасаввур қила олмайман. Қолаверса, 8 нафар фарзандим бор. Тўрт ўғил ва тўрт қиз. Катта ўғлим 18 ёш, энг кичик қизим 1 ёшга тўлди. Мен фарзандларим учун яшайман. Уларни келажагини таъминлашим керак. Асосий сабаб, ҳозирда “Файз бинокор” фирмасида ажойиб инсон, Ўзбекистонда хизмат кўрсатган қурувчи, “Шуҳрат” медали соҳиби Бахтиёр Валломов қўл остида ишлайман. У инсон спортнинг ҳақиқий фидокори. Мени ҳар томонлама қўллайди. Биласиз, боксчи учун шароит зўр бўлса, барчаси яхши бўлади. Шунинг учун, у билан ҳар куни залда машғулотлар ўтаймиз. Қисқа қилиб айтганда, ўша инсон туфайли, жисмоний ҳолатимни юқори даражага кўтара олдим. Ҳомийлик борасидаги барча масъулиятни ўз зиммасига олган. Шунинг учун, ушбу инсонга гарчи, 40 ёшда бўлсам-да, менга ишонгани ва барча шароитни муҳайё қилганлиги учун ўз миннатдорлигимни билдириб қоламан.\n- Ниятингиз жиддийга ўхшайди. Яна неччи йил жанг қилмоқчисиз?\n- Юқорида таъкидлаб ўтганимдек, поляклар билан учта жангга шартнома қилдим. Янада аниқроқ қилиб айтганда, Мариуш Грабовский билан ҳамкорлик қиляпмиз. У бир йилда учта жанг қилиб беришга сўз берди. Насиб қилса, соғ-саломат бўлсак, яна 2 йил узоғи 3 йил фаолият олиб бораман. Бу борада асосий ҳомийим Бахтиёр ака билан ҳам маслаҳатлашиб олдик.\n- Мени ажаблантирадиган жиҳат, энг “гуллаган” даврингизда ҳам жиддий промоутерлардан, демоқчиманки, америкаликлардан таклиф тушмаганми? Сиздан кейинги авлод: Шерали Мамажонов, Аҳрор Муралимов ва Баҳодир Мамажонов океан ортига йўл олганку?\n- Яхши савол бўлди. Хабарингиз бор, 2010 йил ман Герман Титов билан ишлардим. У зўр промоутер, лекин фирибгар! Титов ўша йили АҚШда 10 раундлик жанг қилиб берди. Жон Беррио билан даҳшатли тўқнашув бўлди ва уни очколар ҳисобига ютдим.Жангдан кейин италиялик машҳур промоутер Пилула билан 5 йиллик шартнома имзоладим. Ҳаммаси яхши бўлди. Бироқ Беррио билан жангдан аввал 8 минг доллар гонорар учун имзо чекдим. Ютганимдан кейин Герман менга 3500 доллар беряпти. Сўрасам, у-бу деб гапни олиб қочди. Индамадим, Фарғонага қайтдим. Боксдан совудим. Жангга иштиёқ қолмади. Шунчаки, фирибгарга алдандим. Кейин менга мураббийим ва Германни ўзи телефон қилди. Уларга қаттиқ гапирдим, сўкдим. Қисқаси бормай қўйдим. Пилула Герман билан шартномани бекор қилди. Уни анчагина шарманда қилди. Қисқаси, меҳнат қилётган мен бўлганман, ҳеч йўғи шартномадаги пулни тўлаганда ҳам бундай воқеалар бўлмасди.\n- Энди, сўнги жангингизга тўхталсак, 40 ёшсиз ва икки йиллик танаффусдан кейин жанг қилмоқчисиз. Польшада ва мезбон боксчисига қарши, рақибингиз WBO йўналиши рейтингида 6-ўринда бораяпти. Боксни тушунадиган инсонлар учун сиз шунчаки молиявий жиҳатини ўйлаб, жангга боряпсиз. Яъни, мағлубиятини билиб бораётган боксчи сифатида гавдаландингиз. Аслида-чи?\n- Тўғри, 35-40 ёшдан кейин кўплаб боксчилар “opponent” бўлиб, янада аниқроқ айтсак, пул ишлаш учун жанг ўтказади. Мен эса ҳам пул ишлаш, ҳам ғалаба қозониш учун жанг қиламан. Ҳеч қачон пул учун ютқазиб бериш хаёлида бўлмаганман ва буни қабул ҳам қила олмайман. Мени ютуғим доимо, залда Бахтиёр ака билан машғулот олиб боришим, у инсонга бокс сир-асрорларини ўргатаман, кейин тош кўтарамиз... Тўғри, вазним ошиб кетади. Лекин жисмоний ҳолатим яхши бўлади. Мана шу омил катта ютуғим ҳисобланади. Жангдан бир ярим ой аввал менга таклиф келди. Польшаликларда мен ҳақимда маълумотлар бор эди. Мураббийим Нодир Холназаровга чиқишган экан. Хуллас, жанг бўладиган бўлди. Ниятим шунчаки бориб, бокс тушиб келиш эмас, ғалаба қозониш эди. Мени унга шунчаки “гўшт” қилиб ташлаб беришаётганини ҳам биламан. Чунки, 26 ёшли кучли боксчи эканлигидан хабарим бор эди. Бир ярим ой мобайнида уни жангларини ўрганиб чиқдим. Ажойиб тайёргарлик кўрдим. Польшага бориб, матбуот анжуманида мен мағлуб бўлгани эмас, ғалаба қозониш учун келдим, дедим. Бу гапларимга уни менежерлари, мураббийлари менга қараб мийиғида кулиб қўйишди. Барча 100 % Парзечевскини нокаут билан ютишига ишонишганди.Сабаби, у ёш ва нокаутчи, фаолияти мобайнида 16 маротаба муддатидан аввал ғалаба қозонганди. Яратганнинг инояти билан ҳамда қилган меҳнатимиз ўз самарасини берди ва уни нокаутга учрата олдим.\n- Бу ғалабангизни маҳаллий мухлислар қандай қабул қилишди. Ҳар ҳолда севимли боксчиларини ўз уйида мағлуб этдингиз?\n- Рингга чиқиб келишимизда уни жуда қўллаб–қувватлашди. Бақир-чақир билан менга босим ўтказишга ҳаракат қилдилар. Лекин мен кеча рингга кўтарилган эмасману, буларга эътибор қилганим йўқ. Уни йиқитганимдан сўнг, арена сув қуйгандек, жим-жит бўлиб қолди. Жангдан кейин эса, ижобий фикрлар билдиришди. Расмга тушишди. Бир сўз билан айтганда, яхши муносбат билдирдилар. Аслида, Дамиан Йонак билан ишлганимдан сўнг, поляк халқи яхши кўриб қолганди. Рақиб Ҳусанов эканлигини билишганидан кейин гарчи, карантин бўлса-да, кўплаб мухлислар ташриф буюрган экан. Ҳар ҳолда менга шундай, дейишди.\n- Дамиан Йонакка қарши реванш жанги ўтказиш имконияти борга ўхшайди. Сизда бу борада хоҳиш борми?\n- Очиғи, жангдан кейин Йонак мени табриклаган экан. Бунга эътибор ҳам бермабман. Мураббийим бу борада айтиб ўтди. Йонак сўнгги жангида мағлубиятга учрабди. Боксни тарк этибди. Формадан ҳам чиқиб, деярли 100 килограмм вазнда экан. Унга жангимиздан 6 ой ўтганидан сўнг, реванш таклиф қилганмиз. Лекин у буни рад этганди.\n- WBC Asia, WBA international, WBO Asia камарларини қўлга киритгансиз. Ўша вақтда рейтингда қандай ўринларда қайд этилгандингиз?\n- 2009 йил WBO йўналишида 7, WBCда 9-ўринда тургандим.\n- Фаолиятингиздаги ягона дуранг Тимур Нергадзе билан жангда рўй берган экан. Бу тўқнашувни қайси жиҳатлари ёдингизда қолганди?\n- Тимур билан 2009 йил икки маротаба рингга кўтарилганман. Биринчисида Москвада “Қизил майдон”да кўчада жанг қилганмиз. WBO Asia Pacific камаримни ҳимоя қилгандим.12 раундлик жанг бўлган. Ёмғир ёғяпти. Пушкалардан отиб, булутларни ҳайдашган. Якунда, дуранг бўлган ва камарим ўзимда қолганди. Орадан тўрт ой ўтиб, яна унга қарши WBC international камари учун жангда очколар ҳисобида ғалаба қозонганман.\n- Қувадан сиз ва Миразизбек Мирзахалилов каби халқни эътирофига сазовор бўлган, залворли натижалар қайд этган, боксчилар етишиб чиқди. Айтмоқчиманки, Қува боксининг ривожидаги асосий омил нимада?\n- Биласизми, Қувада жуда кўплаб ёш боксчилар етишиб чиқмоқда. Тўғриси, уларнинг мураббийлари ким эканлигини яхши билмайман. Ҳозирда, боксдан узоқ бўлган инсонлар ҳам мураббий бўлиб олишган. Лекин натижалар бўляпти. Чунки, боксчининг ўзида кучли иштиёқ бор. Агар, боксчининг ўзида интилиш бўлмаса, мураббийи жуда тажрибали бўлса ҳам натижа қайд этиши қийин бўлади. Миразизни мураббийи адашмасам фарғоналик Баҳодир Эркаев бўлса керак. Албатта, мураббийнинг ҳам улкан меҳнати бўлади. Лекин, энг аввало, боксчининг кўзида ўт бўлиши керак. Насиб қилса, Қувадан яна кўплаб чемпионлар чиқади.\n- Бу сўнгги саволимиз эди. Олдинда турган жангларингизда омад ёр бўлишини тилаб қоламиз!\n- Раҳмат катта. Кучимиз бор экан, юртимиз шарафини муносиб ҳимоя қилишда давом этаверамиз!


Озодликдан маҳрум этилган маҳкумларнинг меҳнати қандай ташкил этилади? – MEHRTILSIMI.uz\nYakshanba, Iyul 05, 2020\nОзодликдан маҳрум этилган маҳкумларнинг меҳнати қандай ташкил этилади?\nСаламат Авезов 17.02.2020\tFikr bildirganlar yo’q 6 977 кўрилди\nМенга қамоқхоналарда сақланаётган ‒ озодликдан маҳрум қилинган шахсларнинг иш фаолияти, уларнинг жазони ўташ вақтидаги меҳнати ва меҳнат тартиби тўғрисида маълумот берсангиз.\nМеҳнат кодекси ва Жиноят-ижроия кодексининг 88, 90, 91, 92 ва 93-моддаларига таянган ҳолда жавоб берамиз.\nБиласизми, озодликдан маҳрум этилган маҳкумларни меҳнатга оид муносабатлари меҳнат тўғрисидаги қонун ҳужжатларидан ташқари, Жиноят-ижроия кодексида назарда тутилган истисно ва чеклашларни ҳисобга олган ҳолда, тартибга солинади.\nОзодликдан маҳрум этишга ҳукм қилинган шахслар жинси, ёши, соғлиғининг ҳолати, меҳнат қобилияти ва иложи борича, ихтисосини инобатга олган ҳолда меҳнатга жалб этилади.\nОзодликдан маҳрум этишга ҳукм қилинган шахслар, одатда, жазони ижро этиш муассасалари ва улар ташкилотларининг корхоналарида, айрим ҳолларда эса, керакли тарзда қўриқлаш ва батамом ажратиб қўйиш таъминланган тақдирда, бошқа корхоналарда меҳнатга жалб этилади.\nМаҳкумларнинг хусусий шахслар фойдасига меҳнат қилишига йўл қўйилмайди.\nолтмиш ёшдан ошган эркаклар, эллик беш ёшдан ошган аёллар, I ва II гуруҳ ногиронлари меҳнатга ўз хоҳишларига кўра жалб этиладилар.\nмаҳкума аёллар ҳомиладорлик ва туғиш муносабати билан қонун ҳужжатларида белгиланган муддатга ишдан озод қилинадилар.\nқонун ҳужжатларида бажариш тақиқланган ишларда аёл ва вояга етмаган маҳкумлар меҳнатидан фойдаланишга йўл қўйилмайди.\nОзодликдан маҳрум этишга ҳукм қилинган шахслар учун меҳнат тўғрисидаги қонун ҳужжатларида белгилаб қўйилган иш вақтининг энг кўп нормасига риоя этган ҳолда, одатда, олти кунлик иш ҳафтаси белгиланади.\nМаҳкумларни иш вақтидан ташқари ишларга, дам олиш ва байрам (ишланмайдиган) кунларида ишга жалб этишга ишлаб чиқариш зарурати бўлган тақдирда меҳнат тўғрисидаги қонун ҳужжатларида белгилаб қўйилган иш вақтидан ташқари ишларнинг энг кўп муддатига риоя этган ҳолда йўл қўйилади.\nМаҳкума ҳомиладор аёллар, шунингдек жазони ижро этиш муассасалари қошидаги болалар уйларида боласи бор аёллар иш вақтидан ташқари ишларга, дам олиш ва байрам (ишланмайдиган) кунларида ишга ёки иш вақти жамлаб ҳисобга олинадиган режимда ишлашга ўзларининг розилиги билан жалб этилиши мумкин.\nМазкур шахслар тунги ишларга, уларнинг розилигини олган ҳолда ва тегишли тиббий хулоса бўлган тақдирда, жалб қилиниши мумкин.\nМаҳкумларнинг иш вақтидан ташқари, дам олиш ва байрам (ишланмайдиган) кунларидаги ишлари учун икки ҳисса ҳақ тўланади.\nОзодликдан маҳрум этишга ҳукм қилинган, меҳнатга жалб этилган маҳкумларга ҳар ҳафтада камида бир дам олиш куни берилади. Улар байрам (ишланмайдиган) кунларида ишдан озод қилинади.\nОзодликдан маҳрум этишга ҳукм қилинган шахслар меҳнатига меҳнат тўғрисидаги қонун ҳужжатларига мувофиқ ҳақ тўланади.\nМеҳнат нормаларини ва меҳнат вазифаларини бажарган маҳкумлар меҳнатига тўланадиган ойлик ҳақ қонун ҳужжатларида Меҳнатга ҳақ тўлаш ягона тариф сеткасининг биринчи разряди бўйича белгиланган миқдордан кам бўлиши мумкин эмас.\nМаҳкумлар жазони ижро этиш муассасаларини ва уларга туташ ҳудудларни ободонлаштириш, шунингдек маданий-маиший шароитни яхшилаш ишларигагина меҳнат ҳақи тўламай жалб этилиши мумкин.\nМаҳкумлар меҳнат ҳақи тўланмайдиган ишга, одатда, навбатма-навбат, ишдан ташқари вақтда, ҳафтасига кўпи билан икки соатга жалб этилади.\nAvvalgi Avvalgi sahifa: Фанлардан уч баҳо олганим учун степендия берилмайдими?\nKeyingi Keyingi sahifa: Ногиронлиги бўлган шахсларга имтиёз борми?\nОта-онам биринчи гуруҳ ногирони вояга етган фарзанд ғамхўрлик қилиш мажбурми?\nТурмуш ўртоғим ногирон, қизим ўқишга кириш учун янги имтиёздан фойдалана оладими?\nКимлар бепул дори-дармон воситалари билан таъминланади?\nНогиронлиги бўлган шахслар учун суғурталардан фойдаланиш мумкинми?\nНогиронлиги бўлган абитуриентларга тест топшириш жараёнида алоҳида хизмат кўрсатиш мавжудми?\nI-гуруҳ ногиронлиги бўлган шахс алимент тўлашга мажбурми? - 8 521 кўрилди\n[:uz]Ногиронлик гуруҳи қандай тартибда белгиланади?[:] - 8 216 кўрилди\n[:uz]Олий Мажлис Қонунчилик палатаси депутати З.Ханиязов сайловчилар ҳузурида[:] - 8 168 кўрилди\nНогиронлиги бўлган шахслар қандай ҳуқуқларга эга бўлади? - 8 078 кўрилди\nМенга нафақа тайинланадими? - 8 027 кўрилди\nShu hafta: 760\nShu oy: 494\nАрхив Oyni tanlash Iyun 2020 (17) May 2020 (11) Aprel 2020 (13) Mart 2020 (30) Fevral 2020 (13) Yanvar 2020 (11) Dekabr 2019 (5) Oktabr 2019 (6) Sentabr 2019 (9) Avgust 2019 (14) Iyul 2019 (6) Iyun 2019 (13) May 2019 (12) Aprel 2019 (7) Mart 2019 (3) Fevral 2019 (5) Yanvar 2019 (4) Dekabr 2018 (15) Noyabr 2018 (6) Oktabr 2018 (8) Sentabr 2018 (20) Avgust 2018 (19) Iyul 2018 (11) Iyun 2018 (9) Mart 2018 (1) Sentabr 2017 (1) Fevral 2017 (2) Dekabr 2016 (2) Oktabr 2016 (1) Avgust 2016 (1) Iyun 2016 (1) Mart 2016 (2) Fevral 2016 (1) Yanvar 2016 (1) Iyul 2015 (1) May 2015 (2) Dekabr 2014 (1) Aprel 2014 (1)


Ногиронлик гуруҳимни ўзгартириш мумкинми? – MEHRTILSIMI.uz\nСаламат Авезов 15.12.2020\tFikr bildirganlar yo’q 2 255 кўрилди\n2009 йилда менга ТМЭК томонидан умрбод III гуруҳ ногиронлиги белгиланган. Бугунги кунда ушбу ногиронлигим бўйича 495 000 сўм олиб келмоқдаман. Эндиликда менинг ногиронлик гуруҳимни ўзгартириш мумкинми?\nВазирлар Маҳкамасининг 195-сонли қарорига мувофиқ даволовчи врачлар ва ДПМнинг даволаш-маслаҳат комиссиялари раислари томонидан кўрсатиб ўтилган муддатлардан олдин қайта тиббий кўрикдан ўтказиш, белгиланган тартибда, соғлиқнинг ҳолати ва ҳаёт фаолиятининг чекланганлик даражаси ўзгарганда, ногиронликни белгилашнинг тўғрилиги бош ТМЭК, Республика тиббий-ижтимоий экспертиза инспекцияси, Ўзбекистон Республикаси Молия вазирлигининг Назорат-тафтиш бош бошқармаси ва унинг ҳудудий бўлинмалари томонидан текширилганда, ТМЭК қарорининг асоссизлиги ҳолатлари аниқланганда, шунингдек агар ТМЭК қарори сохта ҳужжатлар асосида чиқарилганда ҳамда қонун ҳужжатларида назарда тутилган бошқа ҳолатларда амалга оширилади.\nНогиронлик гурухини олган шахснинг соғлиги кескин ёмонлашса, ёки яхшиланиб кетса унда ТМЭК томонидан ногиронлик гуруҳи ўзгартирилиши мумкун.\nАгар фуқаро ТМЭК томонидан унга берилган ногиронлик гуруҳидан норози бўлса, унда ушбу ТМЭК хулосасини юқори турувчи ТМЭК комиссияси ёки Суд орқали ўзгартириш учун ариза бериш хуқуқига эга.\nНафақа қонун ҳужжатларида белгиланган миқдорда тайинланади. Нафақаларни тайинлаш ва тўлаш Ўзбекистон Республикаси Молия вазирлиги ҳузуридаги бюджетдан ташқари Пенсия жамғармасининг туман (шаҳар) бўлимлари томонидан амалга оширилади.\nAvvalgi Avvalgi sahifa: Нафақани оширишнинг имкони борми?\nKeyingi Keyingi sahifa: Абитуриент 53,6 балл тўплаб техникумига қабул қилинмади\nShu hafta: 2280\nShu oy: 11284


Аллоҳ Қуръонда дейди:\n«Ёки (кофирларнинг қилган амаллари) устма-уст тўлқин ва унинг ҳам устида (қора) булут қоплаб олган денгиздаги зулматларга ўхшайди. (Улар) устма-уст зулматлардир. У ўз қўлини чиқариб (қараса) кўришга яқин бўлмас...». (24:40)\nМазкур оят денгиз ва океан тубликларида бўладиган қоронғиликка ишора қилиб, у ерларда инсон қўлини узатса (ёйса), кўринмаслиги хабарини бермоқда. Океан ва денгизларда 200 метр чуқурликдан бошлаб шу каби қоронғилик бошланади. Бундай чуқурликда ёруғлик деярли йўқолади(1-расм). 1000 метр чуқурликда эса ёруғлик умуман мавжуд бўлмайди.\nРасм 1. Қуёш нурининг 3дан 30 фоизгачаси юза қисмдан қайтиб кетади. Сўнг кўк рангдан ташқари, 7 хил рангларнинг деярли ҳаммаси кетма-кет равишда шимиб олинади.\nОятнинг ушбу «...устма-уст тўлқин ва унинг ҳам устида (қора) булут қоплаб олган...» жумлаларида биз океан ва денгиз сувлари тўлқинлар билан қоплангани, ушбу тўлқинларнинг устида бошқа тўлқинлар борлиги ҳақида маълумот борлигини кўрамиз. Шу нарса равшанки, иккинчи гуруҳ тўлқинлар бу биз кўрадиган ташқи тўлқинлар экан. Чунки оятда таъкидланмоқдаки, иккинчи гуруҳ тўлқинлар устида булутлар бор. Биринчи (гуруҳ) тўлқинлар қаерда экан?\nЯъни ички тўлқинлар икки қатлам: қуйи зич қатлам билан зичлиги кам бўлган юқори қатлам ўртасида мавжуд бўладиган тўлқинлардир. Ички тўлқинлар океан ва денгизларнинг тубидаги сувларини қоплайди, чунки бу сувлар юқоридаги сувларга қараганда зичроқдир. Ички тўлқинлар юза тўлқинлар каби ҳаракатланади. Ички тўлқинларни инсон кўзи илғамайди, лекин уларнинг ҳароратини ёки чучуклигини аниқлаш йўли билан билиш мумкин.\nШу ерда бир лаҳза тафаккур қилайлик азизлар. Биламизки, инсон зоти сув ости кемасиз ёки махсус воситаларсиз 40 метрдан қуйига шўнғий олмайди. Инсон океаннинг чуқур қоронғи жойида, мисол учун атиги 200 метр чуқурлигида чўкаётган махлуқот ёки мавжудотни қутқариш қобилиятига ҳам эга эмас. Олимлар кейинги вақтлардагина сув ости кемаси ҳамда махсус воситалар ёрдамида океанга шўнғиб қоронғиликдан хабар топишди. Ёки бўлмаса ички тўлқинларни олинг. Ким айта олади, Муҳаммад (соллаллоҳу алайҳи васаллам) илмий тадқиқотлар ўтказиб, бу оятларни ўзлари ёзган деб?!